1.  ปัจจัยความเสี่ยง

การดำเนินธุรกิจของ ทอท. ต้องเผชิญกับปัจจัยความเสี่ยงต่าง ๆ
ซึ่งความเสี่ยงดังกล่าวประกอบด้วยความเสี่ยงในการประกอบธุรกิจโดยทั่วไปและความเสี่ยงจากการประกอบธุรกิจของ
ทอท. ซึ่งอาจส่งผลกระทบอย่างมีนัยสำคัญต่อรายรับ ผลกำไร
สินทรัพย์ สภาพคล่อง เงินทุน ผลประกอบการ การดำเนินธุรกิจของ ทอท. หรือมูลค่าหุ้นของ ทอท.
อย่างไรก็ตาม อาจมีความเสี่ยงอื่น ๆ ซึ่ง ทอท. ไม่อาจทราบได้ หรือซึ่ง ทอท.
เห็นว่าอาจจะไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของ ทอท.
ในขณะนี้ แต่ในอนาคตกลับมีผลกระทบอย่างมีนัยสำคัญต่อกิจการของ ทอท. ดังนั้น
การลงทุนในหุ้นสามัญของ ทอท.
ผู้ลงทุนควรพิจารณาปัจจัยความเสี่ยงอื่น ๆ ที่อาจเกิดขึ้นกับ ทอท.
นอกเหนือจากปัจจัยความเสี่ยงที่ปรากฏในเอกสารฉบับนี้ด้วย

1.  ความเสี่ยงที่เกี่ยวข้องกับ ทอท. และธุรกิจของ ทอท.

    1.  การประกอบธุรกิจของทอท.
        ขึ้นอยู่กับอัตราการเติบโตของปริมาณการจราจรทางอากาศซึ่งได้รับผลกระทบอย่างมีนัยสำคัญจากอุตสาหกรรมการท่องเที่ยวในประเทศไทยและปัจจัยอื่น
        ๆ และขึ้นกับความผันแปรตามฤดูกาล

ทอท. มีรายได้หลักจากผู้โดยสารที่เป็นนักท่องเที่ยว สายการบิน
ผู้ประกอบการในกิจการที่ได้รับอนุญาต (Concessionaires) และผู้เช่าที่ให้บริการต่าง ๆ ณ
ท่าอากาศยานของ ทอท. ทั้งนี้ ปริมาณการจราจรทางอากาศและจำนวน
ผู้โดยสาร ณ ท่าอากาศยานของทอท. จะได้รับผลกระทบจากปัจจัยต่าง ๆ มากมายรวมทั้ง (ก)
สภาพธุรกิจ เศรษฐกิจ การสาธารณสุข และการเมืองโดยรวมทั้งของประเทศไทย
ภูมิภาคเอเชียตะวันออกเฉียงใต้ และของโลก (ข)
ความต้องการของผู้โดยสารในการเดินทางทางอากาศ (ค)
ฤดูกาลการท่องเที่ยวในประเทศไทยและความต้องการในการเดินทางออกจากหรือมายังประเทศไทย
(ง) ความเพียงพอของเที่ยวบิน ตลอดจนศักยภาพของท่าอากาศยานของ ทอท.
และโครงสร้างพื้นฐานที่เกี่ยวข้องกับท่าอากาศยาน

ทอท. ไม่สามารถที่จะควบคุมปัจจัยบางประการได้
ซึ่งในอดีตปัจจัยเหล่านี้ได้มีผลกระทบต่อจำนวนผู้โดยสารและการขนส่งสินค้าผ่านท่าอากาศยานของทอท.
เป็นอย่างมาก อาทิ เหตุการณ์ในช่วงที่ประเทศไทยและประเทศอื่น ๆ
ในทวีปเอเชียประสบกับวิกฤตการณ์ทางการเงินในปี พ.ศ. 2540
ส่งผลให้จำนวนผู้โดยสารและปริมาณการขนส่งสินค้าทางอากาศของ ทอท.
ในช่วงระยะเวลาดังกล่าวได้ปรับตัวลดลง หรือเหตุการณ์ก่อการร้ายเมื่อวันที่ 11 กันยายน 2544
ซึ่งทำให้จำนวนผู้โดยสารและปริมาณการขนส่งสินค้าทางอากาศของ ทอท.
ลดลงอย่างมากอีกครั้งหนึ่ง โดยเฉพาะในรอบบัญชีปี 2545
ที่จำนวนผู้โดยสารได้ปรับตัวลดลงเมื่อเปรียบเทียบกับรอบบัญชีปี 2544
ซึ่งเป็นผลต่อเนื่องมาจากเหตุการณ์ก่อการร้ายเมื่อวันที่ 11 กันยายน 2544
ประกอบกับสภาพเศรษฐกิจที่ตกต่ำทั้งในระดับภูมิภาคและระดับโลก
หรือการปรับลดลงของจำนวนผู้โดยสารและปริมาณการขนส่งสินค้าทางอากาศในเดือนมีนาคม 2546
อันเนื่องจากสงครามในอิรัก และจากการระบาดของโรคระบบทางเดินหายใจเฉียบพลันรุนแรง
(SARS) เป็นต้น เนื่องจากจำนวนผู้โดยสารส่วนใหญ่ที่เดินทางผ่านท่าอากาศยานของ ทอท.
เป็นนักท่องเที่ยวซึ่งการท่องเที่ยวนั้นเป็นการเดินทางซึ่งขึ้นกับการตัดสินใจของนักท่องเที่ยวโดยตรง
ดังนั้น จำนวนผู้โดยสารและปริมาณการขึ้นลงของอากาศยาน ณ ท่าอากาศยานของ ทอท.
จึงได้รับผลกระทบจากเหตุการณ์ต่าง ๆ
ดังกล่าวข้างต้นมากกว่าในกรณีของท่าอากาศยานอื่นที่ผู้โดยสารหลักมิใช่นักท่องเที่ยว อาทิ
ผู้โดยสารที่เดินทางด้วยจุดประสงค์ด้านธุรกิจ ทอท.
จึงไม่สามารถรับรองได้ว่าเหตุการณ์ดังเช่นที่กล่าวข้างต้นหรือปัจจัยอื่น ๆ
ซึ่งอยู่นอกเหนือการควบคุมของ ทอท.
ที่เกิดขึ้นในอนาคตซึ่งรวมไปถึงการระบาดของโรคไข้หวัดนกในภูมิภาคเอเชียตะวันออกเฉียงใต้จะไม่มีผลกระทบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท. ในอนาคต

ในอดีต
สายการบินบางสายได้ระงับเที่ยวบินบางเที่ยวบินหรือยกเลิกเที่ยวบินที่เดินทางผ่านหรือเดินทางมายังท่าอากาศยานกรุงเทพและท่าอากาศยานอื่น
ๆ ของ ทอท. เป็นการชั่วคราวด้วยสาเหตุต่าง ๆ กัน รวมทั้งการเกิดเหตุการณ์ดังกล่าวข้างต้น
ซึ่งการที่สายการบินชั้นนำยกเลิกเที่ยวบินเป็นการถาวรหรือชั่วคราวส่งผลให้ค่าบริการ ค่าธรรมเนียม
และส่วนแบ่งผลประโยชน์จากการอนุญาตให้ประกอบกิจการที่ ทอท. เรียกเก็บลดลงตามไปด้วย
การลดลงของปริมาณการจราจรทางอากาศและจำนวน
ผู้โดยสารอย่างต่อเนื่องยังอาจส่งผลกระทบต่อรายได้ของผู้เช่าพื้นที่ประกอบการในเขตท่าอากาศยานซึ่งถือเป็นแหล่งรายได้ประเภทส่วนแบ่งผลประโยชน์จากสัญญาอนุญาตให้ประกอบกิจการและค่าเช่าใช้สถานที่ของ
ทอท. ทำให้ผู้เช่าดังกล่าวอาจหยุดประกอบธุรกิจในท่าอากาศยานของ ทอท. หรืออาจต้องการให้
ทอท. ลดอัตราค่าเช่าและส่วนแบ่งผลประโยชน์ซึ่งจะต้องชำระให้แก่ ทอท.
ก็เป็นได้ ดังเช่นในช่วงที่มีการระบาดของโรคระบบทางเดินหายใจเฉียบพลันรุนแรง (SARS) ทอท.
ได้ลดอัตราส่วนแบ่งผลประโยชน์และให้สายการบินเลื่อนระยะเวลาการชำระค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยานออกไปเป็นเวลา
3 เดือนในปี พ.ศ. 2546 การที่อัตราการเติบโตของปริมาณการจราจรทางอากาศ
จำนวนผู้โดยสารที่เดินทางทางอากาศ และการท่องเที่ยวของประเทศลดต่ำลง
หรือมีอัตราการเติบโตต่ำกว่าที่ ทอท. ได้คาดการณ์ไว้ไม่ว่าด้วยเหตุใดก็ตาม
อาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.

นอกจากนี้ ผลการดำเนินงานของ ทอท. มีลักษณะผันผวนและ ทอท.
คาดว่าผลการดำเนินงานระหว่างกาลของ ทอท. จะยังคงผันผวนต่อไปในอนาคต
ทั้งนี้ขึ้นอยู่กับปัจจัยหลายประการ เช่น
แนวโน้มการเดินทางตามฤดูกาลโดยเฉพาะการเดินทางสู่กรุงเทพฯ ประเทศไทย
และภูมิภาคเอเชียตะวันออกเฉียงใต้ เพื่อท่องเที่ยวพักผ่อน โดยปกติรายได้ของ ทอท.
จะอยู่ในระดับสูงสุดในช่วงไตรมาสที่สอง (สิ้นสุด ณ วันที่ 31 มีนาคม)
และรองลงมาในช่วงไตรมาสแรก (สิ้นสุด ณ วันที่ 31 ธันวาคม) ของรอบปีบัญชีของ ทอท.
ซึ่งสะท้อนถึงความต้องการของนักท่องเที่ยวในการเดินทางสู่กรุงเทพฯ ประเทศไทย
และภูมิภาคเอเชียตะวันเฉียงใต้ในช่วงเวลาดังกล่าว
ซึ่งส่งผลให้ผลการดำเนินงานระหว่างกาลในแต่ละช่วงของ ทอท. อาจไม่สามารถเปรียบเทียบกันได้
และอาจไม่
บ่งชี้ถึงผลการดำเนินงานตลอดทั้งปีของ ทอท.

2.  อำนาจในการกำหนดอัตราสูงสุดของค่าธรรมเนียมในการขึ้นลงของอากาศยาน (Landing
    Charge) ค่าธรรมเนียมที่เก็บอากาศยาน (Parking Charge)
    และค่าธรรมเนียมการใช้สนามบิน (Passenger Service Charge)
    ของ ทอท. มีอยู่อย่างจำกัด

เมื่อเปรียบเทียบกับรายได้จากการดำเนินงานทั้งหมดของ ทอท.
ค่าธรรมเนียมในการขึ้นลงของอากาศยาน ค่าธรรมเนียมที่เก็บอากาศยาน
และค่าธรรมเนียมการใช้สนามบิน รวมคิดเป็นอัตราร้อยละ 60.8 ในรอบบัญชีปี 2545 ร้อยละ
58.1 ในรอบบัญชีปี 2546 และร้อยละ 62.0 ในรอบบัญชีปี 2546
โดยอัตราสูงสุดของค่าธรรมเนียมดังกล่าวซึ่ง ทอท.
สามารถเรียกเก็บได้นั้นกำหนดโดยคณะกรรมการการบินพลเรือน และกระทรวงคมนาคม ซึ่งในอดีต
ทอท. ก็ได้เรียกเก็บค่าธรรมเนียมดังกล่าวในอัตราสูงสุด
การปรับอัตราสูงสุดของค่าธรรมเนียมในการขึ้นลงของอากาศยาน ค่าธรรมเนียมที่เก็บอากาศยาน
และค่าธรรมเนียมการใช้สนามบินในแต่ละครั้งนั้นจะต้องได้รับอนุมัติจากคณะกรรมการการบินพลเรือนและกระทรวงคมนาคม

แม้ว่าในเดือนธันวาคม 2546 คณะกรรมการการบินพลเรือนได้อนุมัติตามคำร้องขอของ ทอท.
ที่ขอให้ปรับปรุงค่าธรรมเนียมต่าง ๆ ด้านการบินสำหรับท่าอากาศยานที่อยู่ในความรับผิดชอบของ
ทอท. ได้แก่ การปรับเพิ่มค่าธรรมเนียมในการขึ้นลงของอากาศยาน
และค่าธรรมเนียมที่เก็บอากาศยานภายในปี พ.ศ. 2547
การปรับเพิ่มค่าธรรมเนียมการใช้สนามบินภายในปี พ.ศ. 2548
รวมทั้งยังได้อนุมัติให้ปรับอัตราขั้นสูงสำหรับค่าธรรมเนียมการใช้สนามบิน
และค่าธรรมเนียมในการขึ้นลงของอากาศยาน แต่ทั้งนี้
การปรับปรุงค่าธรรมเนียมด้านการบินในอัตราใหม่จะมีผลใช้บังคับได้ต่อเมื่อมีข้อบังคับของคณะกรรมการการบินพลเรือนกำหนดอัตราให้กับ
ทอท. ถือปฏิบัติในเดือนธันวาคม 2547
ซึ่งทางกรมการขนส่งทางอากาศในฐานะเลขานุการคณะกรรมการการบินพลเรือนได้ออกข้อบังคับของคณะกรรมการการบินพลเรือนฉบับที่
63 (โดยยกเลิกข้อบังคับเดิมฉบับที่ 61)
เพื่อกำหนดอัตราขั้นสูงของการจัดเก็บค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยานอัตราใหม่
โดยปรับเพิ่มขึ้นจากอัตราเดิมไม่เกินร้อยละ 20 โดยจะมีผลใช้บังคับตั้งแต่วันที่ 1 มกราคม 2548
เป็นต้นไป สำหรับกฎกระทรวงซึ่งกำหนดอัตราสูงสุดของค่าธรรมเนียมดังกล่าว
กระทรวงคมนาคมได้เสนอร่างกฎกระทรวงต่อสำนักเลขาธิการคณะรัฐมนตรีแล้วในเดือนธันวาคม
2547 เพื่อนำเสนอต่อคณะรัฐมนตรีพิจารณาต่อไป

แต่อย่างไรก็ตาม
หากตราบใดที่กระทรวงคมนาคมยังมิได้ออกกฎกระทรวงเพื่อบังคับใช้อัตราสูงสุดของค่าธรรมเนียมดังกล่าว
การปรับเพิ่มค่าธรรมเนียมต่าง ๆ เหล่านี้ก็จะยังคงไม่มีผลบังคับใช้
และการปรับเพิ่มค่าธรรมเนียมดังกล่าวอาจจะล่าช้าออกไป
หากท่าอากาศยานสุวรรณภูมิเริ่มเปิดดำเนินการเชิงพาณิชย์ล่าช้ากว่ากำหนด ดังนั้น
ความล่าช้าในการออกกฎกระทรวงดังกล่าวอาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท. ได้

นอกจากนี้ แม้ว่า ทอท.
จะเชื่อว่าการปรับเพิ่มอัตราสูงสุดของค่าธรรมเนียมในการขึ้นลงของอากาศยาน
ค่าธรรมเนียมที่เก็บอากาศยาน และค่าธรรมเนียมการใช้สนามบิน
มีความจำเป็นเพื่อการรักษาผลกำไรของทอท. แต่ ทอท.
ก็ไม่สามารถรับรองได้ว่าจะมีรายได้จากค่าธรรมเนียมเพิ่มขึ้นเพียงพอกับค่าใช้จ่ายในการดำเนินงานหรือไม่
โดยเฉพาะอย่างยิ่งค่าใช้จ่ายในการดำเนินงานซึ่งคาดว่าจะเพิ่มขึ้นในช่วงเริ่มเปิดดำเนินกิจการท่าอากาศยานสุวรรณภูมิ
นอกจากนี้ ทอท.
ยังไม่อาจรับรองได้ว่าหน่วยงานที่มีอำนาจควบคุมจะไม่ทำการปรับลดอัตราสูงสุดของค่าธรรมเนียมในการขึ้นลงของอากาศยาน
ค่าธรรมเนียมที่เก็บอากาศยาน และค่าธรรมเนียมการใช้สนามบิน และไม่อาจรับรองได้ว่า ทอท.
จะสามารถดำเนินการขอปรับเพิ่มอัตราค่าธรรมเนียมในอนาคตได้อีกหรือไม่ ซึ่ง ทอท.
อาจมีความจำเป็นต้องกระทำเพื่อให้การประกอบการมีผลกำไร
หรือให้ผลตอบแทนการลงทุนอันเป็นที่น่าพอใจแก่นักลงทุน รวมทั้ง ทอท. ยังไม่อาจรับรองได้ว่า
วิธีการปรับอัตราค่าธรรมเนียมต่าง ๆ ซึ่งคณะกรรมการการบินพลเรือนจะนำมาปฏิบัติจะช่วยให้
ทอท.
ได้รับค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยานเพียงพอที่จะทำให้ผลประกอบการของ
ทอท. มีกำไรหรือให้ผลตอบแทนการลงทุนอันเป็นที่น่าพอใจแก่นักลงทุน

3.  การย้ายสถานประกอบการของ ทอท.
    จากท่าอากาศยานกรุงเทพไปที่ท่าอากาศยานสุวรรณภูมิอาจทำให้การดำเนินงานของ
    ทอท.ในกรุงเทพฯ และที่อื่น ๆ ต้องหยุดชะงักลง

ก่อนที่ท่าอากาศยานสุวรรณภูมิจะเริ่มเปิดดำเนินการเชิงพาณิชย์ ทอท.
หน่วยงานราชการและผู้ประกอบการหลักที่ดำเนินงาน ณ
ท่าอากาศยานกรุงเทพในปัจจุบันซึ่งรวมถึงสายการบินต่าง ๆ ผู้ประกอบการคลังสินค้า
และผู้ประกอบการในกิจการที่ได้รับอนุญาตประสงค์จะย้ายการปฏิบัติการหลัก เครื่องมืออุปกรณ์
บุคลากร อากาศยาน
และผู้โดยสารจากท่าอากาศยานกรุงเทพไปสู่ท่าอากาศยานสุวรรณภูมิในชั่วเวลาข้ามคืนในคืนก่อนที่ท่าอากาศยานสุวรรณภูมิจะเริ่มเปิดดำเนินการเชิงพาณิชย์
ซึ่งความสำเร็จ ความรวดเร็วในการโยกย้าย
และความลงตัวในการเคลื่อนย้ายฐานปฎิบัติการดังกล่าวขึ้นอยู่กับปัจจัยหลายประการ เช่น
การประสานงาน และความร่วมมืออันดีระหว่าง ทอท.
กับผู้ประกอบการหลักและหน่วยงานราชการที่ดำเนินงาน ณ ท่าอากาศยานกรุงเทพในปัจจุบัน ทั้งนี้
ทอท. ไม่อาจรับรองได้ว่าการย้ายฐานปฏิบัติการดังกล่าวจะไม่ก่อให้เกิดเหตุขัดข้องหรือไม่ก่อให้เกิด
การหยุดชะงักของการดำเนินงานของ ทอท. หรือของสายการบิน ทั้งท่าอากาศยานในกรุงเทพฯ
และในจังหวัดอื่น ๆ ที่ ทอท. เป็นผู้รับผิดชอบในการบริหารงาน หรือ ทอท.
จะไม่มีค่าใช้จ่ายเป็นจำนวนมากในการย้ายสถานประกอบการดังกล่าว

นอกจากนี้ จากข้อมูลที่เปิดเผยโดยบริษัท การบินไทย จำกัด (มหาชน) (“บมจ. การบินไทย”)
บมจ.
การบินไทยวางแผนที่จะย้ายฐานปฏิบัติการจากท่าอากาศยานกรุงเทพมายังท่าอากาศยานสุวรรณภูมิให้แล้วเสร็จในชั่วเวลาข้ามคืนในคืนก่อนที่ท่าอากาศยานสุวรรณภูมิจะเริ่มเปิดดำเนินการเชิงพาณิชย์ด้วยเช่นกัน
ซึ่ง ทอท. ไม่อาจรับรองได้ว่าการโยกย้ายฐานปฏิบัติการของ บมจ. การบินไทย
จากท่าอากาศยานกรุงเทพไปยังท่าอากาศยานสุวรรณภูมิจะไม่ก่อให้เกิดเหตุขัดข้องหรือไม่ก่อให้เกิดการหยุดชะงักของการดำเนินงานของ
บมจ. การบินไทยในกรุงเทพฯ และหากมีปัญหาข้อขัดข้องหรือการหยุดชะงักต่าง ๆ รวมทั้งปัญหาที่
บมจ. การบินไทยอาจประสบในการย้ายเที่ยวบินมาลงจอด ณ ท่าอากาศยานสุวรรณภูมิ
ย่อมอาจก่อให้เกิดเหตุขัดข้องหรือก่อให้เกิดการหยุดชะงักของการดำเนินงานของ ทอท.
ซึ่งอาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

4.  ผลการดำเนินงานในปัจจุบันขึ้นอยู่กับรายได้จากท่าอากาศยานกรุงเทพเพียงแห่งเดียวเป็นหลัก

เนื่องจากรายได้จากท่าอากาศยานกรุงเทพคิดเป็นสัดส่วนร้อยละ 89.9 ร้อยละ 89.6 และร้อยละ
88.7 ของรายได้จากการดำเนินงานทั้งหมดของ ทอท. ในรอบบัญชีปี 2545 รอบบัญชีปี 2546
และรอบบัญชีปี 2547 ตามลำดับ ดังนั้น ผลการดำเนินงานของ ทอท.
จึงขึ้นอยู่กับรายได้จากท่าอากาศยานกรุงเทพเป็นหลัก ดังนั้น
การเปลี่ยนแปลงอันมีนัยสำคัญในจำนวนผู้โดยสารและสายการบินที่ใช้บริการท่าอากาศยานกรุงเทพ
หรือการหยุดชะงักของการดำเนินงานของท่าอากาศยานกรุงเทพไม่ว่าจะด้วยเหตุผลใดก็ตามก็อาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท. ได้ ทั้งนี้
เมื่อท่าอากาศยานสุวรรณภูมิเริ่มเปิดดำเนินการเชิงพาณิชย์ ทอท. คาดว่าผลการดำเนินงานของ
ทอท. จะขึ้นอยู่กับการดำเนินงาน ณ ท่าอากาศยานสุวรรณภูมิเป็นหลัก

5.  แผนการใช้งานท่าอากาศยานกรุงเทพในอนาคตยังไม่มีความชัดเจน

ทอท. คาดว่า เมื่อเปิดให้บริการ
ท่าอากาศยานสุวรรณภูมิจะเป็นท่าอากาศยานพาณิชย์หลักสำหรับกรุงเทพฯ อย่างไรก็ดี แม้ว่า ทอท.
จะได้ทำการศึกษาความเป็นไปได้สำหรับการใช้งานท่าอากาศยานกรุงเทพ
หลังจากท่าอากาศยานสุวรรณภูมิเริ่มดำเนินการแล้ว แต่ ทอท.
ก็ยังไม่สามารถหาข้อสรุปเกี่ยวกับแผนการใช้ท่าอากาศยานกรุงเทพในอนาคตได้ ทอท.
ยังไม่สามารถรับประกันได้ว่า ทอท.
จะสามารถกำหนดแผนการใช้ประโยชน์ท่าอากาศยานกรุงเทพในอนาคตได้อย่างเหมาะสม หรือว่า
ทอท.
จะไม่มีค่าใช้จ่ายจำนวนมากในการหาข้อสรุปสำหรับแผนการใช้ประโยชน์ท่าอากาศยานกรุงเทพในอนาคต
ทอท.
คาดว่าการดำเนินงานของท่าอากาศยานกรุงเทพเมื่อมีการโยกย้ายการปฏิบัติงานท่าอากาศยานไปยังท่าอากาศยานสุวรรณภูมิแล้ว
จะไม่มีผลกำไร และทอท. ไม่สามารถรับประกันได้ว่า
การใช้ประโยชน์ท่าอากาศยานกรุงเทพในกิจการเกี่ยวกับท่าอากาศยานหรือในวัตถุประสงค์อื่นจะสามารถสร้างผลกำไรในอนาคตได้หรือไม่
ทั้งนี้ การใช้ประโยชน์ท่าอากาศยานกรุงเทพอาจรวมถึงการใช้ประโยชน์สำหรับทั้งกิจการ
ท่าอากาศยานและกิจการอื่นที่ไม่เกี่ยวกับกิจการท่าอากาศยาน
ซึ่งในกรณีที่เป็นการใช้ประโยชน์ในกิจการที่ไม่เกี่ยวกับกิจการ
ท่าอากาศยานนั้น ทอท. จำเป็นต้องได้รับอนุมัติเพิ่มเติมจากรัฐบาล โดย ทอท.
ไม่สามารถรับประกันได้ว่ารัฐบาลจะให้การอนุมัติการใช้ประโยชน์ท่าอากาศยานกรุงเทพในกิจการที่ไม่เกี่ยวกับกิจการท่าอากาศยาน
หรือในกิจการท่าอากาศยานและกิจการอื่นที่ไม่เกี่ยวกับกิจการท่าอากาศยานรวมกันหรือไม่ ทั้งนี้
รวมทั้งการอนุมัติในเรื่องเกี่ยวกับเขตการดำเนินกิจการ (Zoning) ด้วย ทอท. เชื่อว่า ทอท.
อาจจะต้องเจรจาสัญญาเช่าท่าอากาศยานกรุงเทพกับกรมธนารักษ์ใหม่
เพื่อทำความตกลงเกี่ยวกับค่าเช่าในอัตราที่สูงขึ้นสำหรับการนำท่าอากาศยานกรุงเทพไปใช้ประโยชน์ในกิจการที่ไม่เกี่ยวกับกิจการท่าอากาศยาน
การใช้ท่าอากาศยานกรุงเทพในอนาคตของ ทอท.
อาจส่งผลต่อการเพิ่มขึ้นของภาระค่าใช้จ่ายเพื่อการลงทุน (Capital Expenditures)
และค่าใช้จ่ายในการดำเนินงาน (Operating Expenses) นอกจากนั้น ทอท.
ยังอาจต้องการคณะผู้บริหารซึ่งมีความเชี่ยวชาญคณะใหม่ บุคลากรใหม่ และทรัพยากรด้านอื่น ๆ
เพิ่มขึ้นอีกด้วย

ทั้งนี้ หาก ทอท. ไม่สามารถกำหนดแผนการใช้ประโยชน์ท่าอากาศยานกรุงเทพได้แล้ว
อาจส่งผลทำให้ทอท. ไม่มีรายได้จากท่าอากาศยานกรุงเทพ
แต่กลับจะต้องมีค่าใช้จ่ายในการบำรุงรักษาและค่าเช่าใช้สถานที่ที่เกิดขึ้นในระหว่างระยะเวลาการหาข้อสรุปสำหรับแผนการใช้ประโยชน์ท่าอากาศยานกรุงเทพแทน

6.  ความสามารถในการรองรับปริมาณการจราจรทางอากาศในกรุงเทพฯ
    ที่ไม่เพียงพออาจมีผลกระทบต่อ
    คุณภาพของการให้บริการของทอท.

ทอท.
เชื่อว่าการจราจรทางอากาศที่คับคั่งเกินขีดความสามารถในการรองรับที่ออกแบบไว้ของท่าอากาศยานของ
ทอท. ซึ่งเป็นระดับที่สิ่งอำนวยความสะดวกต่าง ๆ ณ
ท่าอากาศยานจะสามารถให้บริการที่ดีที่สุดได้นั้น จะส่งผลกระทบในทางลบต่อ
คุณภาพของการให้บริการ
ในขณะที่ปริมาณผู้โดยสารที่ใช้บริการท่าอากาศยานกรุงเทพกำลังเพิ่มขึ้นจนใกล้จะถึงระดับขีดความสามารถในการรองรับสูงสุดที่ถูกออกแบบไว้
ทอท. ได้ขยายขีดความสามารถของอาคารผู้โดยสารในการรองรับผู้โดยสารของ
ท่าอากาศยานกรุงเทพ เพื่อเพิ่มศักยภาพในการรองรับผู้โดยสารจากเดิมที่มีความจุ 33 ล้านคนต่อปี
มาเป็น 36.5 ล้านคนต่อปี โดยมีค่าใช้จ่ายทั้งสิ้น 3,860.1 ล้านบาท อย่างไรก็ตาม
แม้จะได้มีการเพิ่มขีดความสามารถดังกล่าวแล้วก็ตาม ทอท.
คาดว่าอัตราการเติบโตของการจราจรทางอากาศจะยังคงมีผลกระทบต่อความสามารถของทอท.
ในการให้บริการที่มีคุณภาพ ณ ท่าอากาศยานกรุงเทพในช่วงเวลาที่มีการจราจรหนาแน่น
โดยในขณะนี้ทอท. ยังไม่มีแผนการขยายขีดความสามารถเพิ่มเติม และทอท.
เองก็ยังถูกจำกัดในด้านเนื้อที่ที่จำเป็นต้องใช้ในการขยายท่าอากาศยานกรุงเทพ ทั้งนี้ ทอท.
ไม่สามารถรับประกันได้ว่าการเพิ่มขีดความสามารถดังกล่าวจะเพียงพอต่อความต้องการใช้งานที่เพิ่มมากขึ้นหรือไม่

ขณะนี้ ทอท. กำลังก่อสร้างท่าอากาศยานหลักแห่งใหม่ ซึ่งได้แก่
ท่าอากาศยานสุวรรณภูมิเพื่อใช้แทนท่าอากาศยานกรุงเทพ
โดยท่าอากาศยานสุวรรณภูมิถูกออกแบบมาเพื่อรองรับจำนวนผู้โดยสารและอากาศยานที่มากขึ้นกว่าท่าอากาศยานกรุงเทพ
และเพื่อให้เริ่มเปิดให้บริการได้ในช่วงระหว่างปี พ.ศ. 2533 ถึง พ.ศ. 2542
ท่าอากาศยานสุวรรณภูมิถูกออกแบบเบื้องต้นให้สามารถรองรับผู้โดยสารได้ประมาณ 45 ล้านคนต่อปี
และรองรับเที่ยวบินได้ถึง 76 เที่ยวบินต่อชั่วโมง โดยสามารถขยายให้
รองรับผู้โดยสารได้ถึง 100 ล้านคนต่อปี และรองรับเที่ยวบินได้ถึง 112 เที่ยวบินต่อชั่วโมง
อย่างไรก็ดี เนื่องจากการก่อสร้าง
ท่าอากาศยานสุวรรณภูมิประสบปัญหาความล่าช้าหลายประการ ดังนั้น
จึงมีการเปลี่ยนแปลงการออกแบบท่าอากาศยานสุวรรณภูมิในหลายจุดซึ่งแตกต่างไปจากการออกแบบเดิมเพื่อรองรับจำนวนผู้โดยสารและปริมาณการขึ้นลงของอากาศยานที่เพิ่มขึ้นตามประมาณการของจำนวนผู้โดยสารและปริมาณการขึ้นลงของอากาศยานที่จะมาใช้บริการของท่าอากาศยานสุวรรณภูมิในเวลาที่
ล่าช้าออกไปดังกล่าว นอกจากนี้
การที่การออกแบบก่อสร้างท่าอากาศยานสุวรรณภูมิไม่สามารถปรับเปลี่ยนได้มากนัก และการที่
บทม. ได้ทำการแก้ไขแบบก่อสร้างเดิมไปมากแล้ว ทำให้ ทอท.
อาจไม่สามารถให้บริการอย่างดีที่สุด ณ ท่าอากาศยานสุวรรณภูมิ เนื่องจากเหตุผลหลายประการ
เช่น การใช้หลุมจอดไม่ประชิดอาคารเพิ่มขึ้นแทนการใช้หลุมจอดประชิดอาคาร
และการแออัดในพื้นที่ลานจอดโดยเฉพาะในช่วงเวลาที่การจราจรหนาแน่น
และยังเป็นข้อจำกัดในการปรับปรุงขยายท่าอากาศยานในอนาคตรวมทั้งต้องเสียค่าใช้จ่ายสูงขึ้นหากมีการปรับปรุงขยายท่าอากาศยานในอนาคต

ทอท. คาดว่า
หากจำนวนผู้โดยสารและอากาศยานเพิ่มจำนวนขึ้นอีกในอนาคตปริมาณผู้โดยสารและอากาศยานที่ใช้บริการ
ณ ท่าอากาศยานสุวรรณภูมิจะมีจำนวนเกินกว่าขีดความสามารถที่ได้ออกแบบไว้
ระดับการให้บริการในส่วนของปริมาณ
ผู้โดยสารและอากาศยานที่เพิ่มขึ้นนี้จะทำให้ค่าใช้จ่ายในการดำเนินงานเพิ่มสูงขึ้น เนื่องจาก ทอท.
อาจต้องเปลี่ยนวิธีดำเนินงานและอาจจะต้องเสียค่าใช้จ่ายเพื่อการลงทุนเป็นจำนวนมากสำหรับการขยายขีดความสามารถในการรองรับจำนวนผู้โดยสารและอากาศยานที่เพิ่มขึ้น
นอกจากนี้
การวางแผนในการขยายขีดความสามารถในการรองรับการจราจรทางอากาศของท่าอากาศยานของทอท.
ในกรุงเทพฯ จะต้องใช้เวลาและเงินทุน รวมทั้งทรัพยากรในการดำเนินงานเพิ่มขึ้น ทั้งนี้ หาก
ทอท. ไม่สามารถขยายขีดความสามารถให้เพียงพอต่อความต้องการที่เพิ่มขึ้นได้
ก็อาจจะทำให้คุณภาพในการให้บริการซึ่งรวมถึงการรักษาความปลอดภัย
ลดลง ทั้งยังอาจทำให้ความคับคั่งของปริมาณอากาศยาน ผู้โดยสาร
และคลังสินค้าเพิ่มขึ้นอันจะส่งผลให้ระดับความพอใจของ
ลูกค้า ผู้เช่าพื้นที่และผู้โดยสารลดลง

7.  กรรมสิทธิ์ที่ดินบางส่วนที่ทอท.
    ได้เช่าเพื่อใช้เป็นที่ตั้งท่าอากาศยานรวมถึงท่าอากาศยานสุวรรณภูมิอาจไม่สมบูรณ์

ทอท. ได้เช่าที่ดินซึ่งเป็นที่ตั้งท่าอากาศยานของ ทอท.
จากกองทัพอากาศและกรมการขนส่งทางอากาศซึ่งเป็นผู้ดูแลที่ดินดังกล่าวในนามของกรมธนารักษ์
กระทรวงการคลัง ทั้งนี้
กระทรวงการคลังไม่มีเอกสารสิทธิ์ในที่ดินบางแปลงที่ใช้เป็นที่ตั้งของท่าอากาศยานสุวรรณภูมิ
นอกจากนี้ พื้นที่บางส่วนในท่าอากาศยานสุวรรณภูมินั้นมีสถานะเป็นสาธารณสมบัติของแผ่นดิน เช่น
ลำรางสาธารณะและที่ธรณีสงฆ์ ซึ่งตามกฎหมายแล้ว
กระทรวงการคลังจะถือกรรมสิทธิ์ในที่ดินที่มีลักษณะเป็นสาธารณสมบัติของแผ่นดินและที่ธรณีสงฆ์ดังกล่าวได้โดยการตราเป็นพระราชกฤษฎีกาหรือตราเป็นกฎหมายพิเศษเป็นการเฉพาะเพื่อเพิกถอนสถานะของการเป็นสาธารณสมบัติของแผ่นดินและที่ธรณีสงฆ์ของพื้นที่ดังกล่าวก่อน
ซึ่งจากข้อมูล ณ วันที่จัดทำเอกสารฉบับนี้
ยังไม่มีการตราพระราชกฤษฎีกาหรือกฎหมายพิเศษเป็นการเฉพาะเพื่อเพิกถอนสถานะของการเป็นสาธารณสมบัติของแผ่นดินของพื้นที่ดังกล่าว
อย่างไรก็ตาม ทอท.
จะยังคงดำเนินการก่อสร้างและเปิดดำเนินการท่าอากาศยานสุวรรณภูมิในเชิงพาณิชย์ต่อไป
แม้ว่ากระทรวงการคลังจะยังไม่ได้รับเอกสารสิทธิ์ดังกล่าวหรือไม่มีพระราชกฤษฎีกาหรือกฎหมายพิเศษใด
ๆ
มาเพิกถอนสถานะการเป็นสาธารณสมบัติของแผ่นดินและที่ธรณีสงฆ์ของพื้นที่บางส่วนในท่าอากาศยานสุวรรณภูมิ
นอกจากนั้น ยังมีการกล่าวอ้างว่าพื้นที่บางส่วนที่ทอท. เช่าเพื่อใช้เป็นที่ตั้งของท่าอากาศยานภูเก็ตซึ่ง
ทอท. ได้เริ่มดำเนินการตั้งแต่ปี พ.ศ. 2531 นั้นเป็นหนองน้ำสาธารณประโยชน์ ซึ่งปัจจุบัน ทอท.
กรมการขนส่งทางอากาศ และกรมที่ดินยังคงอยู่ในระหว่างดำเนินการตามขั้นตอนที่กฎหมายกำหนด
เพื่อเพิกถอนสภาพของหนองน้ำสาธารณประโยชน์นี้ต่อไป
และจนกว่าจะได้มีการดำเนินการตามขั้นตอนของกฎหมายเพื่อเพิกถอนสภาพของหนองน้ำสาธารณประโยชน์ดังกล่าว
ทอท.
จึงยังต้องแบกรับความเสี่ยงอันอาจเกิดจากการไม่สามารถใช้ที่ดินส่วนสำคัญบางส่วนของท่าอากาศยานได้
ซึ่งอาจส่งผลกระทบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.

8.  ยังไม่มีการจดทะเบียนสัญญาเช่าที่ดินที่ท่าอากาศยานของ ทอท. ตั้งอยู่

ตามบทบัญญัติแห่งกฎหมายไทย สัญญาเช่ารายใดมีกำหนดระยะเวลาการเช่าเกินกว่า 3 ปี
จะต้องมีการดำเนินการ
จดทะเบียนการเช่าต่อกรมที่ดิน กระทรวงมหาดไทย ทั้งนี้ เพื่อให้การเช่ามีผลบังคับใช้ได้เกินกว่า 3
ปี
สำหรับการเช่าที่ดินทั้งหมดที่เป็นที่ตั้งของท่าอากาศยานกรุงเทพและท่าอากาศยานภูมิภาคและที่มีการก่อสร้างท่าอากาศยานสุวรรณภูมิอยู่ในขณะนี้นั้น
แม้ว่าสัญญาเช่าจะระบุให้กองทัพอากาศ กรมการขนส่งทางอากาศ และ ทอท.
ต้องดำเนินการจดทะเบียนการเช่าให้แล้วเสร็จภายในกำหนดช่วงระยะเวลาหนึ่งนับแต่วันที่ทำสัญญาก็ตาม
แต่ปัจจุบัน ทอท. ยังคงไม่สามารถดำเนินการจดทะเบียนการเช่าซึ่งมีกำหนดระยะเวลา 30 ปีได้
เนื่องจากกระทรวงการคลังโดยกรมธนารักษ์ยังไม่สามารถแสดงเอกสารสิทธิ์ของที่ดินดังกล่าวทั้งหมดแก่
ทอท. ทั้งนี้ ทอท. เริ่มดำเนินการท่าอากาศยานกรุงเทพนับตั้งแต่ปี พ.ศ. 2522
ท่าอากาศยานเชียงใหม่ ท่าอากาศยานภูเก็ต ท่าอากาศยานหาดใหญ่ ตั้งแต่ปี พ.ศ. 2531
และท่าอากาศยานเชียงรายตั้งแต่ปี พ.ศ. 2541 โดย ทอท.
ได้เข้าทำสัญญาเช่าที่ดินที่เกี่ยวกับท่าอากาศยานทั้งหมดครั้งล่าสุดในเดือนกันยายน 2545 การที่
ทอท. ไม่อาจดำเนินการจดทะเบียนการเช่าดังกล่าวทำให้สัญญาเช่าที่ดินมีผลใช้บังคับได้เพียง 3 ปี
และจะถือว่าสัญญาเช่าดังกล่าวได้รับการต่ออายุไปโดยไม่มีกำหนดระยะเวลา หาก ทอท.
ยังคงอยู่ในที่ดินดังกล่าว โดยกรมการขนส่งทางอากาศ หรือกองทัพอากาศ มิได้ทักท้วง
แต่กรมการขนส่งทางอากาศและกองทัพอากาศมีสิทธิ์ที่จะบอกเลิกสัญญาเช่าดังกล่าวได้โดยการบอกกล่าวล่วงหน้าอย่างน้อย
2 เดือนก่อนสิ้นสุดระยะเวลาเช่าแต่ละปี
ซึ่งหากมีการบอกเลิกสัญญาเช่าที่ดินซึ่งเป็นที่ตั้งของท่าอากาศยานกรุงเทพ
หรือท่าอากาศยานสุวรรณภูมิ จะทำให้ทอท. ได้รับผลกระทบอย่างมีนัยสำคัญและอาจทำให้ ทอท.
ต้องหยุดดำเนินกิจการของท่าอากาศยานดังกล่าว
ซึ่งจะส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.

9.  เนื่องจากทอท. เป็นรัฐวิสาหกิจในประเทศไทย ทอท.
    จึงต้องอยู่ภายใต้ข้อจำกัดในด้านการเงินและการดำเนินงานบางประการ

ทอท. มีสภาพเป็น “รัฐวิสาหกิจ” ภายใต้พระราชบัญญัติวิธีการงบประมาณ พ.ศ. 2502
เนื่องจากรัฐบาลโดยกระทรวง
การคลังถือหุ้นเกินกว่าร้อยละ 50 ของหุ้นที่ออกและจำหน่ายแล้วทั้งหมด
โดยภายหลังจากการเสนอขายหุ้นสามัญต่อประชาชน
ทั่วไปในครั้งนี้ ทอท. จะยังคงมีสถานะเป็น “รัฐวิสาหกิจ”
ตามกฎหมายว่าด้วยวิธีการงบประมาณต่อไปเช่นเดิม และตราบเท่าที่
รัฐบาลโดยกระทรวงการคลังยังคงถือหุ้นเกินกว่าร้อยละ 50
ของหุ้นที่ออกและจำหน่ายแล้วทั้งหมดของทอท. ในฐานะที่เป็น
รัฐวิสาหกิจ การกำหนดนโยบายและการดำเนินกลยุทธ์ทางธุรกิจบางประการของทอท.
จะต้องได้รับความเห็นชอบจากหน่วยงานราชการต่าง ๆ ที่เกี่ยวข้องก่อน ตัวอย่างเช่น (ก)
การลงทุนที่สำคัญของทอท.
หรือการกำหนดค่าใช้จ่ายเพื่อการลงทุนที่มีนัยสำคัญจะต้องได้รับการอนุมัติจากคณะรัฐมนตรีก่อน (ข)
การก่อหนี้ในสกุลเงินต่างประเทศที่มีนัยสำคัญ ทอท.
จะต้องได้รับอนุมัติจากกระทรวงการคลังก่อนเช่นกัน และ (ค) งบการเงินประจำปีของทอท.
ก็จะต้องได้รับการตรวจสอบโดยสำนักงานการตรวจเงินแผ่นดิน เป็นต้น

นอกจากนี้ ความสามารถของทอท.
ในการจัดหาเงินกู้ยืมที่เป็นเงินตราต่างประเทศยังถูกจำกัดโดยนโยบายในการกำหนดเพดานการกู้ยืมเงินตราต่างประเทศของรัฐวิสาหกิจอีกด้วย
โดยคณะกรรมการนโยบายหนี้ของประเทศได้ทำการกำหนดเพดานการกู้ยืมเงินสกุลต่างประเทศของภาครัฐ
ซึ่งรวมถึงรัฐวิสาหกิจด้วย

ทอท. จึงไม่สามารถยืนยันได้ว่า คณะกรรมการนโยบายหนี้ของประเทศ
คณะรัฐมนตรีหรือกระทรวงการคลังจะอนุมัติการลงทุน ค่าใช้จ่ายในการลงทุน หรือการกู้ยืมเงินของ
ทอท. ในอนาคต ทั้งนี้ ทอท. จะต้องอยู่ภายใต้ข้อจำกัดดังกล่าวข้างต้นจนกว่า
รัฐบาลจะมีการเปลี่ยนแปลงนโยบายที่เกี่ยวข้อง หรือจนกว่ารัฐบาล
(โดยกระทรวงการคลังหรือองค์กรอื่นของรัฐ) จะลดสัดส่วนการถือหุ้นที่ถืออยู่รวมกันใน ทอท.
ให้เหลือต่ำกว่าหรือเท่ากับร้อยละ 50 ของหุ้นที่ออกและจำหน่ายแล้วทั้งหมดของ ทอท.
จนเป็นสาเหตุให้ ทอท. สิ้นสภาพในการเป็นรัฐวิสาหกิจ ดังนั้น จะเห็นได้ว่า ปัจจัยต่าง ๆ
ที่กล่าวมาข้างต้นอาจจำกัดความสามารถของทอท. ในการได้มาซึ่งทุน
หรือความคล่องตัวที่จะตอบสนองต่อความเปลี่ยนแปลงของสภาวะของตลาดซึ่งรวมถึงสภาวะตลาดเงินได้ทันท่วงที
ในการจะบรรลุซึ่งเป้าหมายการดำเนินงานของ ทอท.
ซึ่งอาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท.

10. ความสามารถในการจัดหาเงินลงทุนในรูปของเงินทุนหรือการกู้ยืมอาจถูกจำกัด

ความสามารถของ ทอท.
ในการหาเงินลงทุนในรูปของเงินทุนในอนาคตอาจถูกจำกัดโดยผลของกฎหมาย
โดยข้อบังคับและขอบวัตถุประสงค์ของบริษัท และโดยผลของสัญญา กล่าวคือ
ภายใต้กฎระเบียบที่เกี่ยวข้อง กระทรวงการคลังไม่สามารถเข้าค้ำประกันเงินกู้เพิ่มเติมของ ทอท.
หรือ บทม. ได้หากกระทรวงการคลังถือหุ้นใน ทอท. ต่ำกว่าร้อยละ 70
ของจำนวนหุ้นที่ออกและจำหน่ายแล้วทั้งหมดของ ทอท. นอกจากนี้ ข้อบังคับของ ทอท.
ยังกำหนดสัดส่วนการถือหุ้นของชาวต่างชาติใน ทอท. ไว้ไม่เกินร้อยละ 30
ของจำนวนหุ้นที่ออกและจำหน่ายแล้วทั้งหมด ทั้งยังห้ามมิให้บุคคลต่างชาติคนใดถือหุ้นเกินกว่าร้อยละ
5 ของจำนวนหุ้นที่ออกและจำหน่ายแล้วทั้งหมด
อีกทั้งเงื่อนไขในสัญญาเช่าที่ราชพัสดุเพื่อเป็นที่ตั้งของท่าอากาศยานของ ทอท.
ยังกำหนดว่าการเช่าจะสิ้นสุดลงทันทีหากกระทรวงการคลังถือหุ้นใน ทอท. เพียงร้อยละ 50
หรือน้อยกว่าของจำนวนหุ้นที่ออกและจำหน่ายแล้วทั้งหมด นอกจากนี้
กระทรวงการคลังอาจโอนหุ้นจำนวนหนึ่งที่ถืออยู่ใน ทอท.
ให้แก่กองทุนรวมวายุภักษ์กองทุนใดกองทุนหนึ่งในสองกองทุน
ซึ่งกองทุนแรกได้จัดตั้งขึ้นในเดือนธันวาคม 2546 ทั้งนี้หุ้นของ ทอท.
ที่โอนให้แก่กองทุนรวมวายุภักษ์อาจไม่ถือว่าเป็นการถือหุ้นโดยรัฐบาลเพื่อพิจารณาว่า ทอท.
มีสถานะเป็นรัฐวิสาหกิจหรือไม่ ปัจจัยทั้งหลายเหล่านี้หรือปัจจัยอื่น ๆ อาจทำให้ทอท.
จัดหาเงินลงทุนในรูปของเงินทุนหรือการกู้ยืมในอนาคตได้อย่างยากลำบาก
และอาจก่อให้เกิดข้อจำกัดอย่างมีนัยสำคัญต่อความสามารถของทอท.
ในการหาเงินลงทุนเพื่อใช้เป็นค่าใช้จ่ายเพื่อการลงทุนหรือเพื่อเป็นเงินทุนหมุนเวียน
หรือเงินกู้ดังกล่าวอาจมีผลทำให้ค่าใช้จ่ายของ ทอท. เพิ่มขึ้นอย่างมาก

11. ทอท. ได้รับผลกระทบจากการวางนโยบายและความสำเร็จของ บมจ. การบินไทย
    ซึ่งเป็นลูกค้ารายใหญ่และเป็นผู้ดำเนินการสายการบินแห่งชาติ

ท่าอากาศยานกรุงเทพเป็นศูนย์ปฏิบัติการของ บมจ. การบินไทย
ซึ่งเป็นสายการบินแห่งชาติและเป็นลูกค้ารายใหญ่ที่สุดของ ทอท.
ในด้านการจราจรทางอากาศระหว่างประเทศและ บมจ.
การบินไทยยังมีส่วนแบ่งการตลาดด้านการจราจรทางอากาศภายในประเทศที่สูงที่สุดอีกด้วย โดย
บมจ. การบินไทย เป็นหนึ่งในผู้ประกอบการด้านการขนส่งสัมภาระ ผู้ให้บริการครัวการบิน
ผู้เช่าพื้นที่เพื่อการซ่อมแซมและบำรุงรักษาอากาศยาน และผู้ประกอบการด้านการขนถ่ายสินค้า
นอกจากนั้น บมจ. การบินไทยยังมีส่วนสำคัญในการก่อสร้างและดำเนินการให้บริการบางประเภท ณ
ท่าอากาศยานสุวรรณภูมิด้วย ด้วยเหตุนี้ บมจ. การบินไทยอาจมีความขัดแย้งกับ ทอท.
ในเชิงผลประโยชน์และนโยบายการคิดค่าบริการ กลยุทธ์ในการดำเนินธุรกิจ การตลาด
ปริมาณค่าใช้จ่ายเพื่อการลงทุนและโครงการอื่น ๆ ของ บมจ. การบินไทย
ซึ่งอาจส่งผลกระทบต่อการประกอบธุรกิจ สถานะทางการเงิน และผลประกอบการของ ทอท.

12. ผลการดำเนินงานส่วนหนึ่งของทอท.
    ขึ้นอยู่กับผู้ประกอบการซึ่งได้รับอนุญาตให้ประกอบกิจการในท่าอากาศยานและผู้ประกอบการอื่น
    ๆ ในการดำเนินการกิจการที่มีความสำคัญ ณ ท่าอากาศยานของทอท.

ทอท. ได้มอบหมายให้บุคคลภายนอกเป็นผู้ดำเนินการเกี่ยวกับการให้บริการต่าง ๆ เกือบทั้งหมด
รวมทั้ง บมจ.
การบินไทยซึ่งเป็นผู้ให้บริการหลายประเภท ณ ท่าอากาศยานของ ทอท. และบริษัท ไทย แอร์พอร์ต
กราวด์ เซอร์วิสเซส จำกัด ซึ่งทอท. ถือหุ้นอยู่จำนวนร้อยละ 28.5 เป็นผู้ให้บริการภาคพื้นดินต่าง
ๆ รวมทั้งการขนส่งสัมภาระ นอกจากนี้
หน่วยงานราชการหลายแห่งก็เป็นผู้ให้บริการที่สำคัญหลายอย่าง ณ ท่าอากาศยานของ ทอท.
อาทิเช่น
กรมศุลกากรและสำนักงานตรวจคนเข้าเมืองจะรับผิดชอบเกี่ยวกับการศุลกากรและการตรวจหนังสือเดินทาง
ด้วยเหตุนี้ ผลการประกอบการและฐานะทางการเงินของ ทอท.
จึงขึ้นอยู่กับความสามารถของบุคคลอื่นซึ่งเป็นผู้ให้บริการในการปฏิบัติหน้าที่อย่างมีประสิทธิภาพภายใต้ข้อตกลงซึ่งได้ทำไว้กับ
ทอท.
และหากผู้ประกอบการเหล่านี้ไม่สามารถดำเนินการให้เป็นที่พอใจของผู้ใช้บริการก็อาจส่งผลกระทบในทางลบต่อการดำเนินงานในท่าอากาศยานของ
ทอท. ได้

13. ผลประโยชน์ของรัฐบาลโดยกระทรวงการคลังในฐานะผู้ถือหุ้นที่มีอำนาจควบคุมและในฐานะผู้กำกับดูแลและควบคุมรัฐวิสาหกิจอื่นอาจขัดแย้งหรือทับซ้อนกับผลประโยชน์ของผู้ถือหุ้นรายอื่นของทอท.

เนื่องจากรัฐบาลโดยกระทรวงการคลังเป็นผู้ถือหุ้นใหญ่ของ ทอท. โดยถือหุ้นคิดเป็นสัดส่วนร้อยละ
70 ของหุ้นที่ออกและจำหน่ายแล้วทั้งหมดของ ทอท. ดังนั้นในฐานะที่เป็นผู้ถือหุ้นใหญ่
รัฐบาลอาจดำเนินการใด ๆ
ที่ไม่สอดคล้องกับการดำเนินการที่มีลักษณะเป็นการกระทำเพื่อเพิ่มมูลค่าการลงทุนหรือเพื่อประโยชน์สูงสุดแก่ผู้ถือหุ้นเสมอไป
ทั้งนี้ รัฐบาลได้ดำเนินการหรืออาจดำเนินการใด ๆ
เพื่อให้บรรลุวัตถุประสงค์บางประการด้านเศรษฐกิจมหภาค การเมือง และสังคม
ซึ่งอาจส่งผลกระทบต่อ ทอท. ได้ ซึ่งการดำเนินการต่าง ๆ
ดังกล่าวรวมถึงการส่งเสริมการเดินทางทางอากาศภายในประเทศโดยการรักษาอัตราค่าธรรมเนียมการเดินทางภายในประเทศให้อยู่ในอัตราที่ต่ำกว่าอัตราค่าธรรมเนียมที่ปรับใช้สำหรับการเดินทางระหว่างประเทศ
โดยในเดือนพฤษภาคม 2546 ทอท. ได้พิจารณาปรับลดค่าธรรมเนียมในการขึ้นลงของอากาศยาน
และค่าธรรมเนียมที่เก็บอากาศยานที่เรียกเก็บ ณ ท่าอากาศยานเชียงใหม่ ท่าอากาศยานเชียงราย
และท่าอากาศยานหาดใหญ่ ลงร้อยละ 50 เป็นเวลาหนึ่งปี
เพื่อเป็นการสนับสนุนความพยายามของรัฐบาลไทยที่จะสร้างแรงจูงใจแก่สายการบินให้นำนักท่องเที่ยวมายังเชียงใหม่
เชียงราย และหาดใหญ่ และต่อมาในเดือนพฤษภาคม 2547 ทอท.
ได้ขยายระยะเวลาการลดธรรมเนียมในการขึ้นลงของอากาศยาน
และค่าธรรมเนียมที่เก็บอากาศยานดังกล่าวออกไปอีก 1 ปี ตามนโยบายของรัฐบาล แต่อย่างไรก็ดี
การปรับลดดังกล่าวจะเป็นการปรับลดให้กับสายการบินที่จัดตั้งใหม่ เที่ยวบินในเส้นทางใหม่
และเที่ยวบินเช่าเหมาลำเท่านั้น

ตราบเท่าที่รัฐบาลโดยกระทรวงการคลังยังคงมีฐานะเป็นผู้ถือหุ้นใหญ่ของ ทอท.
รัฐบาลจะมีอำนาจในการแต่งตั้งกรรมการส่วนใหญ่ขึ้นเป็นคณะกรรมการของ ทอท.
และสามารถแต่งตั้งผู้บริหารส่วนใหญ่ผ่านทางคณะกรรมการ ทอท.
เพื่อบริหารจัดการกิจการประจำวันของ ทอท. ได้ นอกจากนั้น
รัฐบาลยังสามารถริเริ่มหรือป้องกันการเปลี่ยนแปลงอำนาจควบคุมใน ทอท.
ได้โดยใช้เสียงส่วนมากของตนเป็นมติของที่ประชุมสามัญหรือวิสามัญผู้ถือหุ้นได้ ดังนั้น ทอท.
จึงไม่สามารถรับรองได้ว่า ทอท. จะไม่ดำเนินการใด ๆ
ที่จะเป็นการให้ความสำคัญกับรัฐมากกว่าวัตถุประสงค์ทางธุรกิจต่าง ๆ ของ ทอท.
ซึ่งรวมถึงวัตถุประสงค์ในการทำกำไรสูงสุดจากการประกอบการของ ทอท.
และเพื่อเพิ่มมูลค่าการลงทุนแก่ผู้ถือหุ้นด้วย

นอกจากนี้ รัฐบาลโดยกระทรวงการคลังยังเป็นผู้ถือหุ้นใหญ่ใน บมจ. การบินไทย
ซึ่งเป็นลูกค้ารายใหญ่ที่สุดของ ทอท. และบริษัท วิทยุการบินแห่งประเทศไทย จำกัด
("บริษัทวิทยุการบิน") ซึ่งเป็นผู้ให้บริการการจราจรทางอากาศในประเทศ
ด้วยเหตุที่รัฐบาลโดยกระทรวงการคลังเป็นผู้ถือหุ้นใหญ่ในองค์กรต่าง ๆ ดังกล่าว
รัฐบาลอาจดำเนินการตามนโยบายในเชิงธุรกิจหรือในเชิงกำกับดูแลในลักษณะที่เอื้อประโยชน์แก่
บมจ. การบินไทย หรือบริษัทวิทยุการบิน ซึ่งอาจขัดแย้งหรือทับซ้อนกับผลประโยชน์ของทอท.
หรือผู้ถือหุ้นรายอื่น ๆ ได้ ในการนี้ รัฐบาลอาจกำหนดให้ ทอท.
คงไว้ซึ่งค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยานในอัตราที่ต่ำเพื่อเพิ่มความสามารถในการทำกำไรของ
บมจ. การบินไทย หรือเพื่อผลกำไรของสายการบินอื่น หรือเพื่อส่งเสริมการท่องเที่ยว
รวมทั้งรัฐบาลในฐานะผู้กำกับดูแล มีอำนาจในการออกกฎหรือระเบียบใด ๆ
อีกทั้งยังสามารถดำเนินการที่ส่งผลกระทบอย่างมีนัยสำคัญต่อการประกอบธุรกิจ ฐานะการเงิน
และผลการดำเนินงานของ ทอท.

ดังนั้น ทอท. จึงไม่สามารถรับรองได้ว่ารัฐบาลจะไม่ดำเนินการใด ๆ
เพื่อให้บรรลุวัตถุประสงค์ในการกำกับดูแล ซึ่งอาจขัดแย้งกับผลประโยชน์ทางธุรกิจ
หรือผลประโยชน์ของผู้ถือหุ้นรายอื่นของ ทอท. ซึ่งอาจรวมไปถึง การปฏิรูปอุตสาหกรรมการบิน
การสนับสนุนสายการบินราคาประหยัด (Low-Cost Carriers)
หรือการลดค่าใช้จ่ายในการเดินทางทางอากาศ

14. ทอท. อาจต้องชำระค่าธรรมเนียมสนามบินที่เรียกเก็บบางส่วนให้แก่องค์กรปกครองส่วนท้องถิ่น

พระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.
2542 กำหนดให้
องค์กรปกครองส่วนท้องถิ่นมีสิทธิเรียกเก็บรายได้จากผู้ประกอบกิจการท่าอากาศยานในส่วนของรายได้ที่ได้รับจากค่าธรรมเนียมสนามบินตามพระราชบัญญัติการเดินอากาศ
พ.ศ. 2497 (ซึ่งหมายถึง ค่าธรรมเนียมในการขึ้นลงของอากาศยาน ค่าธรรมเนียม
ที่เก็บอากาศยาน และค่าธรรมเนียมการใช้สนามบินที่เรียกเก็บโดย ทอท.)
ซึ่งตั้งอยู่ในเขตอำนาจการปกครองของตนตามอัตราและวิธีการเรียกเก็บที่คณะกรรมการ
(จัดตั้งขึ้นภายใต้พระราชบัญญัติฉบับดังกล่าว) จะได้กำหนดต่อไป อัตราและวิธีการเรียกเก็บ
ค่าธรรมเนียมดังกล่าวอาจถูกกำหนดขึ้นเมื่อใดก็ได้ เมื่อเดือนมิถุนายน 2544
กรุงเทพมหานครได้ขอข้อมูลจาก ทอท. เกี่ยวกับค่าธรรมเนียมประเภทต่าง ๆ
ที่มีการเรียกเก็บที่ท่าอากาศยานกรุงเทพเพื่อเริ่มทำการเรียกเก็บรายได้จากค่าธรรมเนียมสนามบิน
จากข้อมูล ณ วันที่ระบุในเอกสารฉบับนี้
คณะกรรมการยังมิได้กำหนดอัตราและวิธีการเรียกเก็บค่าธรรมเนียมดังกล่าว และ ทอท.
ก็ยังมิได้ชำระเงินจำนวนใด ๆ
ที่เกี่ยวข้องกับค่าธรรมเนียมสนามบินดังกล่าวแก่องค์กรปกครองส่วนท้องถิ่นแห่งใด ๆ อย่างไรก็ดี
หากมีการเรียกเก็บค่าธรรมเนียมดังกล่าว ก็อาจส่งผลกระทบต่อสภาพคล่องของ ทอท.
และอาจส่งผลกระทบอย่างมีนัยสำคัญต่อ
การประกอบธุรกิจ สถานะทางการเงิน และผลประกอบการของ ทอท. ได้

15. ทอท. ตกอยู่ภายใต้กระบวนการพิจารณาที่มีนัยสำคัญทางการกำกับดูแลและทางกฎหมาย

ทอท.
อยู่ภายใต้กระบวนการพิจารณาทางการกำกับดูแลและกระบวนการพิจารณาทางกฎหมายบางประการที่อาจส่งผลกระทบในทางลบต่อการประกอบธุรกิจ
ฐานะการเงิน และผลการดำเนินงานของ ทอท.

ในรอบบัญชีปี 2542 ถึงรอบบัญชีปี 2546 ทอท. ได้รับแจ้งการประเมินให้เสียภาษีโรงเรือนและที่ดิน
(“ภาษีโรงเรือน”) ในส่วนของท่าอากาศยานสากลกรุงเทพจากกรุงเทพมหานคร เป็นเงิน
1,985.3 ล้านบาท แต่ ทอท. ได้ชำระค่าภาษีโรงเรือนในจำนวนที่ทอท.
เห็นว่าเป็นจำนวนที่เหมาะสมสำหรับค่าภาษีที่เกี่ยวข้องกับค่าเช่าจำนวน 750.7
ล้านบาทแก่กรุงเทพมหานคร ส่วนที่เหลือจำนวน 1,234.6 ล้านบาท ทอท. เห็นว่า
เป็นการประเมินที่ไม่เหมาะสมเนื่องจากการประเมินค่าภาษีดังกล่าวได้คิดคำนวณจากรายได้ที่เกี่ยวเนื่องกับการอนุญาตให้ดำเนินกิจการในท่าอากาศยานซึ่งมิใช่ค่าเช่าด้วย
ทอท. จึงได้อุทธรณ์การประเมินดังกล่าวต่อกรุงเทพมหานคร นอกจากนี้ ทอท.
ยังได้อุทธรณ์การประเมินภาษีโรงเรือนสำหรับรอบบัญชีปี 2538 ถึง 2541 แม้ว่า ทอท.
จะได้ชำระค่าภาษีโรงเรือนในรอบบัญชีดังกล่าวเต็มตามจำนวนที่ถูกประเมินไปแล้วก็ตาม
ทั้งนี้ด้วยเหตุผลเช่นเดียวกันและ ทอท. ยังได้เสนอเรื่องให้สำนักงานอัยการสูงสุด
เพื่อให้คณะกรรมการพิจารณาชี้ขาดการยุติในการดำเนินคดีแพ่งของส่วนราชการและหน่วยงานที่เกี่ยวข้องพิจารณา
สำหรับในรอบบัญชีปี 2547 ทอท.
ได้รับแจ้งการประเมินให้เสียภาษีโรงเรือนและที่ดินในส่วนของท่าอากาศยานกรุงเทพบางส่วน
เป็นจำนวน 414.2 ล้านบาท แต่ ทอท. ได้ชำระค่าภาษีโรงเรือนในจำนวน 161.6 ล้านบาท
ส่วนที่เหลือจำนวน 252.6 ล้านบาท ทอท. ได้อุทธรณ์เช่นเดียวกับที่ผ่านมา

ทั้งนี้
สํานักงานอัยการสูงสุดได้มีคำวินิจฉัยเบื้องต้นชี้ขาดให้กรุงเทพมหานครลดค่ารายปีในส่วนของเงินค่าตอบแทนตั้งแต่ปี
2538-2544 ในแต่ละปีลงครึ่งหนึ่ง ส่วนค่าเช่ารายปีในปีต่อ ๆ ไปให้กรุงเทพมหานคร กรมธนารักษ์
และ
ทอท.ทำความตกลงเพื่อหาหลักเกณฑ์ในการกำหนดจำนวนเงินค่าตอบแทนที่ถือเป็นค่าเช่าที่แท้จริงในแต่ละปีต่อไป
และในการขอยกเว้นค่าภาษีมูลค่าเพิ่มจากเงินค่าตอบแทนเฉพาะส่วนที่ ทอท. ถือเป็นค่าเช่านั้นให้
ทอท. ดำเนินการตามประมวลรัษฎากร ทั้งนี้หากไม่สามารถตกลงกันได้
สำนักงานอัยการสูงสุดจะได้เสนอเรื่องให้คณะกรรมการพิจารณาชี้ขาดการยุติในการดำเนินคดีแพ่งของส่วนราชการและหน่วยงานที่เกี่ยวข้องพิจารณาชี้ขาด
ซึ่งคณะกรรมการ ทอท. มีมติไม่เห็นด้วยกับคำวินิจฉัยดังกล่าว
และได้เสนอเรื่องให้สำนักงานอัยการสูงสุด
ขณะนี้เรื่องอยู่ในระหว่างการพิจารณาของคณะกรรมการพิจารณาชี้ขาดการยุติในการดำเนินคดีแพ่งของส่วนราชการและหน่วยงานที่เกี่ยวข้อง

แม้ว่าผลการพิจารณาอุทธรณ์จะยังไม่แน่นอน แต่ ทอท.
ได้ทำการบันทึกภาษีโรงเรือนจำนวนที่ยังมิได้ชำระเป็นหนี้สินที่อาจเกิดขึ้นและตั้งสำรองค้างจ่ายค่าภาษีโรงเรือน
ส่วนที่ยังไม่ชำระเต็มจำนวน ทั้งนี้ หากผลการอุทธรณ์เป็นไปตามการประเมินของกรุงเทพมหานคร
ทอท. ต้องเสียค่าเงินเพิ่มอีกร้อยละ 10 ของยอดค้างจ่ายค่าภาษีโรงเรือน นอกจากนี้ ทอท.
ยังได้บันทึกค่าปรับเป็นเงินประมาณ 139.0 ล้านบาท ตามนัยมาตรา 43 (4)
แห่งพระราชบัญญัติภาษีโรงเรือนและที่ดิน พ.ศ. 2475
แก้ไขเพิ่มเติมโดยพระราชบัญญัติภาษีโรงเรือนและที่ดิน (ฉบับที่ 4) พ.ศ. 2534
หากผลการอุทธรณ์เป็นไปตามการประเมินของกรุงเทพมหานคร โดยบันทึกเป็นหนี้สินที่อาจเกิดขึ้น
โดยหาก ทอท. แพ้อุทธรณ์ จะต้องชำระจำนวนเงินดังกล่าว ซึ่งอาจทำให้กระแสเงินสดลดลง
และอาจมีผลกระทบในทางลบต่อสภาพคล่องของ ทอท.
และความสามารถในการหาแหล่งเงินทุนจากกระแสเงินสดจากการดำเนินการเพื่อนำไปใช้เป็นเงินทุนหมุนเวียนและทุนในการก่อสร้างท่าอากาศยานสุวรรณภูมิ

นอกจากนี้ ทอท. ยังอยู่ในระหว่างการดำเนินกระบวนพิจารณาที่มีนัยสำคัญประการอื่น ๆ
ซึ่งอาจส่งผลกระทบต่อชื่อเสียงและภาพลักษณ์ของทอท. อาทิ (ก) การที่อดีตกรรมการของ ทอท.
ยื่นฟ้องคดีอาญาต่อทอท. ในข้อหาหมิ่นประมาท และการให้ข้อมูลเท็จ โดยทอท. ได้ให้ข้อมูลว่า
อดีตกรรมการของ ทอท. บกพร่องต่อหน้าที่หรือหย่อนความสามารถในการปฏิบัติงาน (ข) ข้อ
กล่าวหาเกี่ยวกับการจัดจ้างผู้รับเหมาเพื่อขยายท่าอากาศยานภูมิภาคโดยมิชอบซึ่งข้อกล่าวหาดังกล่าวระบุว่า
คณะกรรมการ
จัดจ้างของ ทอท. ละเลยที่จะปฏิบัติตามขั้นตอนการประมูล (ค)
ข้อพิพาทกับผู้ประกอบการซึ่งรับผิดชอบบริหารงานในส่วนของลานจอดรถ (Parking Concession
Operator) ที่ท่าอากาศยานเชียงใหม่ซึ่งกล่าวหาว่า ทอท. ผิดสัญญาโดย ทอท.
บอกเลิกสัญญาก่อนกำหนด และ (ง) คำฟ้องซึ่งอดีตกรรมการผู้จัดการใหญ่กล่าวหาว่า ทอท.
ทำการเลิกจ้างตนโดยไม่เป็นธรรม เป็นต้น ทั้งนี้ ทอท. ไม่สามารถรับรองได้ว่า
การดำเนินกระบวนพิจารณาทางการกำกับดูแลและทางกฏหมายเหล่านี้
และที่อาจเกิดขึ้นในอนาคตจะไม่มีผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

16. อุบัติเหตุ การข่มขู่ด้านความปลอดภัย และปัจจัยภายนอกอื่น ๆ
    อาจส่งผลกระทบต่อท่าอากาศยาน

กิจการของ ทอท. อาจได้รับผลกระทบจากปัจจัยต่าง ๆ หลายประการได้แก่
การข่มขู่ด้านความปลอดภัย อุบัติเหตุ สภาพอากาศที่แปรปรวน อัคคีภัย การขาดแคลนไฟฟ้า
ความบกพร่องทางเทคนิค ความผิดพลาดในการประมวลผลข้อมูล การแทรกแซงจากภายนอก
หรือการหยุดชะงักของกิจกรรมของหน่วยงานของรัฐและบุคคลภายนอกตัวอย่างเช่น
เหตุการณ์การก่อการร้ายในประเทศสหรัฐอเมริกาเมื่อวันที่ 11 กันยายน 2544
สงครามในประเทศอิรักในปีพ.ศ. 2546
และการแพร่ระบาดของโรคระบบทางเดินหายใจเฉียบพลันรุนแรง (SARS)
ได้ส่งผลกระทบในทางลบต่อการประกอบธุรกิจของ ทอท. และทำให้ ทอท.
ต้องทำการปรับเปลี่ยนวิธีดำเนินการบางประการ

แม้ว่า ทอท.
จะได้เพิ่มมาตรการด้านการรักษาความปลอดภัยภายในท่าอากาศยานภายหลังเหตุการณ์การก่อการร้ายเมื่อวันที่
11 กันยายน 2544 แล้วก็ตาม ทอท. ก็ไม่สามารถรับรองได้ว่า หากเกิดเหตุการณ์ดังกล่าวขึ้นอีก ณ
ท่าอากาศยานใด ๆ ของทอท. หรือท่าอากาศยานอื่นทั่วโลก
ไม่ว่าจะเป็นเหตุการณ์ที่เกิดขึ้นจริงหรือเป็นเพียงการข่มขู่ก็ตาม
จะไม่มีผลกระทบในทางลบต่อการเดินทางทางอากาศ การท่องเที่ยว และธุรกิจของ ทอท. การที่
ทอท. และสายการบินต่าง ๆ ไม่สามารถจัดการหรือดำเนินมาตรการรักษาความปลอดภัยต่าง ๆ
ได้อาจส่งผลให้ความเชื่อมั่นของประชาชนทั่วไปหรือที่จะเดินทางทางอากาศมายังประเทศไทยลดลง
และอาจส่งผลกระทบทางด้านลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

แม้ ทอท. จะเชื่อว่า มาตรฐานการรักษาความปลอดภัยท่าอากาศยานของ ทอท.
จะอยู่ในระดับมาตรฐานอันเป็นที่
ยอมรับโดยสายการบินต่าง ๆ ที่ประกอบธุรกิจ ณ ท่าอากาศยานของ ทอท. แล้วก็ตาม ทอท.
ยังอาจได้รับผลกระทบจากอุบัติเหตุซึ่งเกิดขึ้นจากสาเหตุทั้งที่อยู่ภายใต้และนอกเหนือจากการควบคุมของ
ทอท. ดังจะเห็นได้ว่า ในช่วงระยะเวลาไม่กี่ปีที่ผ่านมา ทอท. ประสบกับเหตุการณ์ต่าง ๆ
ที่มีส่วนทำให้การดำเนินงานของท่าอากาศยานกรุงเทพต้องหยุดชะงักลง เช่น เมื่อปี พ.ศ. 2544
ได้เกิดเหตุการณ์การระเบิดของถังน้ำมันที่อยู่ภายในปีกเครื่องบินของสายการบินไทยอันเป็นผลให้ลูกเรือคนหนึ่งเสียชีวิต
นอกจากนี้
ท่าอากาศยานภูมิภาคของ ทอท. แต่ละแห่งมีทางวิ่ง (Runway) เพียง 1 ทางวิ่ง
หากเกิดอุบัติเหตุหรือเหตุการณ์ใด ๆ ซึ่งส่งผลกระทบต่อการใช้ทางวิ่ง ณ ท่าอากาศยานภูมิภาคแล้ว
ทอท.
จะต้องระงับการใช้ทางวิ่งและการขึ้นลงของอากาศยานที่เดินทางมายังหรือไปจากท่าอากาศยานนั้น
ๆ เป็นการชั่วคราว ซึ่งอาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

17. การกำหนดเส้นทางการบิน
    และการตัดสินใจในด้านการดำเนินงานโดยสายการบินและกลุ่มพันธมิตรการบิน
    อาจส่งผลกระทบต่อปริมาณการจราจรทางอากาศ และการปฏิบัติการของ ทอท.

การตัดสินใจในการกำหนดเส้นทางการบิน การกำหนดจุดแวะพัก (Stop-over)
และจุดเชื่อมต่อเที่ยวบินหรือการกำหนดศูนย์กลางการบิน (Hub)
โดยสายการบินแต่ละสายหรือกลุ่มพันธมิตรสายการบิน
อาจก่อให้เกิดการเปลี่ยนแปลงอย่างมีนัยสำคัญต่อเส้นทางการเดินทางของผู้โดยสาร นอกจากนี้
การตัดสินใจของสายการบินในการเลือกใช้อากาศยานที่มีขนาดใหญ่ขึ้นหรือเล็กลง
ก็อาจส่งผลกระทบต่อการเปลี่ยนแปลงลักษณะการดำเนินงานและความต้องการใช้สิ่งอำนวยความสะดวกที่
ทอท. จะต้องจัดเตรียมไว้ เช่น การที่สายการบินใช้อากาศยานที่มีขนาดใหญ่ขึ้นอาจทำให้ ทอท.
จำเป็นต้องแก้ไขหรือสร้างหลุมจอดและอุปกรณ์อำนวยความสะดวกขึ้นมาใหม่เพื่อรองรับอากาศยานที่มีขนาดใหญ่ขึ้น
ในปัจจุบัน ทอท.
ได้ทำการศึกษาแผนการปรับเปลี่ยนโครงสร้างของหลุมจอดและอุปกรณ์อำนวยความสะดวก ณ
ท่าอากาศยานสุวรรณภูมิ
เพื่อรองรับอากาศยานขนาดใหญ่ที่จะมีการนำมาดำเนินการโดยสายการบินต่าง ๆ เช่น เครื่อง
Airbus A-380 ทั้งนี้ การตัดสินใจกำหนดเส้นทางการบิน
และการกำหนดศูนย์กลางการบินโดยสายการบินแต่ละสาย
หรือโดยกลุ่มพันธมิตรสายการบินนี้อาจส่งผลกระทบต่อรายได้ของ ทอท.
ในส่วนที่มาจากค่าธรรมเนียมในการขึ้นลงของอากาศยานและค่าธรรมเนียมที่เก็บอากาศยาน
และรายได้ค่าธรรมเนียมการใช้สนามบิน หรืออาจทำให้ ทอท.
มีภาระค่าใช้จ่ายเป็นจำนวนมากในการก่อสร้างสิ่งอำนวยความสะดวกและการให้บริการในรูปแบบใหม่
ๆ ปัจจัยต่าง ๆ
เหล่านี้และการตัดสินใจในการดำเนินงานของสายการบินและกลุ่มพันธมิตรการบินอาจส่งผลกระทบในทางลบอย่างมีนัยสำคัญต่อการประกอบธุรกิจ
สถานะทางการเงิน และผลประกอบการของ ทอท.

18. ความคุ้มครองตามสัญญาประกันภัยของ ทอท. อาจไม่สามารถคุ้มครอง ทอท.
    จากการเสี่ยงภัยในความสูญเสียที่อาจเกิดขึ้นได้อย่างเหมาะสมเพียงพอ

ผลการดำเนินงานของ ทอท. ขึ้นอยู่กับความเสี่ยงในการดำเนินงานและความเสี่ยงอื่น ๆ
ที่อาจเกิดขึ้นกับธุรกิจท่าอากาศยานและธุรกิจการบิน ความเสี่ยงต่อความเสียหายที่อาจเกิดขึ้นกับ
ทอท. เพิ่มสูงขึ้นนับแต่เกิดเหตุการณ์การก่อการร้ายในประเทศสหรัฐอเมริกาเมื่อวันที่ 11 กันยายน
2544 นอกจากนี้ ภายหลังเกิดเหตุการณ์ดังกล่าว
บริษัทประกันภัยหลายแห่งได้กำหนดข้อจำกัดความคุ้มครองสำหรับความเสียหายที่เกิดจากสงคราม
การก่อการร้ายหรือเหตุอื่นที่เกี่ยวข้องจากเหตุดังกล่าว ทอท. จึงไม่สามารถรับรองได้ว่า ทอท.
จะสามารถจัดหาประกันภัยที่เหมาะสมภายใต้ข้อกำหนดในเชิงพาณิชย์ที่สมเหตุสมผลได้ หรือ ทอท.
อาจจัดหาประกันภัยในลักษณะดังกล่าวไม่ได้เลย ซึ่งอาจทำให้ ทอท.
ประสบกับความสูญเสียทางการเงินอย่างมีนัยสำคัญในกรณีที่เกิดความเสียหายเนื่องจากเหตุการณ์ซึ่งไม่อาจได้รับการคุ้มครองภายใต้กรมธรรม์ประกันภัยต่าง
ๆ ดังกล่าว

ทอท. ได้เอาประกันประเภทประกันความเสี่ยงภัยทุกประเภท (All –Risks Insurance)
ซึ่งครอบคลุมถึงอัคคีภัย อุทกภัย แผ่นดินไหว วาตภัย ความเสียหายต่อยานพาหนะ ความคุ้มครองแก่
ทอท. สำหรับความรับผิดต่อความเสียหายที่เกิดแก่บุคคลที่สาม
และภัยพิบัติต่อสังหาริมทรัพย์และอสังหาริมทรัพย์ การเอาประกันของ ทอท.
ครอบคลุมถึงความรับผิดอันเกิดจากการดำเนินงาน ณ ท่าอากาศยาน
ซึ่งรวมถึงความเสี่ยงภัยอันเกิดจากการใช้สถานประกอบการ ผลิตภัณฑ์
และการดำเนินงานในประเทศไทย
หากแต่ไม่รวมถึงความรับผิดสำหรับการควบคุมการจราจรทางอากาศ และการบินสื่อสาร
ซึ่งอยู่ในความรับผิดชอบของบริษัทวิทยุการบิน การเอาประกันของ ทอท.
ไม่ครอบคลุมถึงความเสี่ยงภัยบางประเภท กล่าวคือ ความเสี่ยงต่อภัยสงคราม
การกระทำของผู้ก่อการร้าย ความรับผิดต่อมลภาวะทางเสียง
การเข้าควบคุมหรือยึดธุรกิจเป็นของรัฐ (Nationalisation) และความเสี่ยงต่อภัยอื่น ๆ
ในการนี้ รัฐบาลมิได้เป็นผู้รับประกันภัย ทั้งยังมิได้จัดหาประกันภัยในส่วนที่เกี่ยวกับภัยสงคราม
การกระทำของผู้ก่อการร้ายหรือความเสี่ยงอื่น ๆ ให้แก่ ทอท. อีกทั้งจะไม่ชดใช้ความเสียหายให้แก่
ทอท. ในกรณีที่ ทอท. ได้รับความเสียหายจากภัยพิบัติที่มิได้เอาประกัน ทั้งนี้ หาก ทอท.
ได้รับความเสียหายอย่างร้ายแรงจากภัยพิบัติที่มิได้เอาประกันหรือหากความเสียหายเกิดจากภัยพิบัติที่มีการเอาประกันแต่มีมูลค่าเกินกว่าวงเงินประกันอย่างมาก
อาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

19. ทอท. อาจมีภาระค่าใช้จ่ายจำนวนมากหาก ทอท.
    ต้องรับผิดชอบแก้ไขความเสียหายที่เกิดขึ้นเนื่องจากการปนเปื้อนทางสิ่งแวดล้อมหรือความเสียหายด้านสิ่งแวดล้อมประการอื่น
    ๆ

การประกอบธุรกิจท่าอากาศยานของ ทอท. ต้องอาศัยที่ดินซึ่งเป็นที่ตั้งของท่าอากาศยานเป็นสำคัญ
แม้ว่าทอท. จะได้ดำเนินมาตรการเพื่อป้องกันและควบคุมสิ่งแวดล้อมในลักษณะที่ ทอท.
เชื่อว่าจำเป็นและเพียงพอแล้วก็ตาม ทอท.
อาจไม่ทราบถึงการปนเปื้อนทางสิ่งแวดล้อมหรือความเสียหายด้านสิ่งแวดล้อมในลักษณะอื่น ๆ
ที่มีอยู่ในขณะนี้ หรือความเสียหายที่แท้จริงเนื่องด้วยการปนเปื้อนหรือความเสียหายด้านสิ่งแวดล้อมอื่น
ๆ อาจเกินกว่าความเสียหายที่ ทอท. ทราบ ทั้งนี้
การแก้ไขภาวะการปนเปื้อนด้านสิ่งแวดล้อมหรือความเสียหายทางสิ่งแวดล้อมอื่น ๆ
อาจส่งผลกระทบต่อการประกอบธุรกิจของ ทอท. และอาจเพิ่มภาระค่าใช้จ่ายจำนวนมากต่อ ทอท.
ในการแก้ไขปัญหาและในการปฏิบัติตามกฎระเบียบ นอกจากนี้ ท่าอากาศยานบางแห่งของ ทอท.
ตั้งอยู่ในบริเวณที่มีประชากรอาศัยอยู่เป็นจำนวนมากอันเป็นผลให้การประกอบการของทอท.
เสี่ยงต่อการถูกร้องเรียนเรื่องมลภาวะทางเสียงหรือมลพิษสิ่งแวดล้อมด้านอื่น ๆ
จากประชาชนเหล่านั้น ทอท. ไม่สามารถรับรองได้ว่าหน่วยงานของรัฐจะไม่กำหนดมาตรการอื่น ๆ
ซึ่ง ทอท. ต้องถือปฏิบัติเพื่อควบคุมและจัดการกับมลภาวะทางเสียง หรือมลพิษสิ่งแวดล้อมด้านอื่น ๆ
รวมทั้ง ปัญหาการปนเปื้อนหรือความเสียหายด้านสิ่งแวดล้อมดังกล่าว ซึ่งจะเพิ่มภาระค่าใช้จ่ายของ
ทอท. เป็นจำนวนมาก

2.  ความเสี่ยงที่เกี่ยวข้องกับท่าอากาศยานสุวรรณภูมิ

    1.  ท่าอากาศยานสุวรรณภูมิอาจไม่สามารถเปิดดำเนินการได้ทันตามกำหนด

การก่อสร้างท่าอากาศยานสุวรรณภูมิได้เริ่มดำเนินการโดยมีกำหนดการก่อสร้างให้แล้วเสร็จภายในสิ้นเดือนมิถุนายน
2548 และกำหนดการเปิดดำเนินการเชิงพาณิชย์ภายในสิ้นเดือนกันยายน 2548
ซึ่งจากข้อมูลที่จัดทำขึ้นโดย บทม. ณ วันที่ 30 กันยายน 2547
การก่อสร้างท่าอากาศยานสุวรรณภูมิได้ดำเนินการแล้วเสร็จประมาณร้อยละ 72.9
โดยยังคงล่าช้ากว่าแผนที่กำหนดไว้ประมาณร้อยละ 1.1
ซึ่งความล่าช้าดังกล่าวอาจส่งผลให้การก่อสร้างหรือการเปิดดำเนินการเชิงพาณิชย์ของท่าอากาศยานสุวรรณภูมิต้องเลื่อนออกไปจากกำหนดการเดิม

ผู้รับเหมาผู้รับผิดชอบในการก่อสร้างอาคารผู้โดยสารของท่าอากาศยานสุวรรณภูมิตามสัญญารับเหมาก่อสร้างหลัก
2 สัญญาของโครงการ คือ กิจการร่วมค้า ITO ซึ่งประกอบด้วย บริษัท อิตาเลียนไทย
ดีเวลล้อปเมนท์ จำกัด (มหาชน) (“บมจ.
อิตาเลียนไทย”) ร่วมกับ Takenaka Corporation และ Obayashi Corporation
ได้ประสบปัญหาความล่าช้าอย่างมากในการดำเนินงานอันเป็นผลเนื่องมาจากความยากลำบากในการดำเนินงานของกิจการร่วมค้า
ITO เอง และปริมาณงานซึ่ง บทม. ได้ร้องขอให้กิจการร่วมค้า ITO ดำเนินการเพิ่มเติม อนึ่ง
ในปี พ.ศ. 2544 บมจ. อิตาเลียนไทย ได้ยื่นคำร้องขอฟื้นฟูกิจการต่อศาลล้มละลายกลาง
และในปัจจุบันได้ดำเนินการปรับโครงสร้างหนี้ตามแผนฟื้นฟูกิจการเป็นที่เรียบร้อยแล้ว อย่างไรก็ตาม
ทอท. ไม่สามารถรับรองได้ว่าบมจ. อิตาเลียนไทย
จะสามารถปฏิบัติหน้าที่ตามสัญญาหรือดำเนินการก่อสร้างให้แล้วเสร็จตามรูปแบบและภายในกำหนดเวลาที่ตกลงไว้กับบทม.
ได้หรือปัญหาความล่าช้าที่กิจการร่วมค้า ITO
อาจประสบไม่ว่าจะมีสาเหตุมาจากสภาวะทางการเงินของ บมจ. อิตาเลียนไทย หรือไม่ก็ตาม
จะไม่ส่งผลให้เกิดความล่าช้าในการก่อสร้างท่าอากาศยานสุวรรณภูมิ

นอกจากนี้ บทม.
ยังได้ประสบปัญหาและอาจประสบปัญหาความล่าช้าในการก่อสร้างท่าอากาศยานสุวรรณภูมิจากปัจจัยอื่น
ๆ ในอนาคต ซึ่งในอดีตนั้นสาเหตุความความล่าช้าเกิดจากปัจจัยหลายประการ
รวมถึงการที่ผู้รับเหมาหรือผู้รับเหมาช่วงไม่สามารถส่งมอบงานและบริการตามกำหนดการที่ตกลงกันไว้ได้
รวมถึงปัญหาที่เกิดขึ้นในช่วงการทดสอบและการทดลองดำเนินการ
และความยากลำบากในการฝึกอบรมและสร้างแรงจูงใจให้กับพนักงานใหม่
จากปัญหาความล่าช้าที่ได้เกิดขึ้น หาก บทม.
ต้องประสบกับความล่าช้าในการก่อสร้างอย่างมีนัยสำคัญเพิ่มเติม
หรือประสบปัญหาไม่สามารถตกลงเข้าทำสัญญาเร่งรัดการก่อสร้างหรือไม่สามารถเร่งรัดงานก่อสร้างได้ตามสัญญาเร่งรัดการก่อสร้างอาคารผู้โดยสารแล้ว
อาจส่งผลให้เกิดความล่าช้าอย่างมีนัยสำคัญต่อการเปิดดำเนินการเชิงพาณิชย์ของท่าอากาศยานสุวรรณภูมิ
ซึ่งจะมีผลทำให้เกิดความแออัด ณ
ท่าอากาศยานกรุงเทพและส่งผลกระทบในทางลบต่อการให้บริการของท่าอากาศยานกรุงเทพ
และอาจทำให้ทอท. ต้องจัดหาเงินทุนเพิ่มเติมเพื่อเป็นค่าใช้จ่ายในการดำเนินงาน

จากการที่ บทม. ต้องประสบกับปัญหาการก่อสร้างบางโครงการ และความล่าช้าต่าง ๆ บทม.
จึงได้ลดระยะเวลาในช่วงการทดสอบความพร้อมและการทดลองดำเนินการ ณ
ท่าอากาศยานสุวรรณภูมิจากประมาณ 9 เดือน เป็นประมาณ 5 ถึง 6 เดือน
เพื่อให้การเปิดดำเนินการเชิงพาณิชย์ของท่าอากาศยานสุวรรณภูมิเป็นไปตามกำหนดการที่กำหนดไว้คือ
ภายในสิ้นเดือนกันยายน 2548 อย่างไรก็ตาม ทอท.
ไม่อาจรับรองได้ว่าการลดระยะเวลาดังกล่าวจะสามารถทำให้การดำเนินการทดสอบความพร้อมแล้วเสร็จก่อนกำหนดการเปิดดำเนินกิจการของท่าอากาศยานสุวรรณภูมิ
หรือการลดระยะเวลาดังกล่าวจะไม่มีผลกระทบอย่างมีนัยสำคัญต่อความพร้อมในการดำเนินการของท่าอากาศยานสุวรรณภูมิเมื่อท่าอากาศยานดังกล่าวเปิดดำเนินการเชิงพาณิชย์

2.  บทม. กำลังดำเนินการจัดหาเงินทุนส่วนใหญ่ในรูปเงินกู้จาก Japan Bank for
    International Corporation (“JBIC”) สำหรับการก่อสร้างท่าอากาศยานสุวรรณภูมิ
    ซึ่ง JBIC มิได้ให้คำมั่นสัญญาที่เป็นการผูกพันว่าจะให้เงินกู้เพิ่มเติมตามที่บทม. ต้องการทั้งหมด

ปัจจุบัน ทอท. ได้ให้เงินทุนสนับสนุนและทำการก่อสร้างอาคารและสิ่งอำนวยความสะดวกหลัก ๆ
ของท่าอากาศยานสุวรรณภูมิไปบ้างแล้ว โดยโครงการก่อสร้างในส่วนที่สำคัญอื่น ๆ
บางส่วนนั้นบุคคลภายนอกจะเป็นผู้ให้เงินสนับสนุน ซึ่งขณะนี้ทอท. คาดว่าการก่อสร้างในส่วนต่าง ๆ
ของท่าอากาศยานสุวรรณภูมิที่อยู่ภายใต้ความรับผิดชอบของ ทอท.
จะต้องใช้งบประมาณทั้งสิ้นประมาณ 121,392 ล้านบาท ทั้งนี้
เงินสนับสนุนค่าใช้จ่ายในการก่อสร้างบางส่วนจะเป็นเงินกู้สกุลเงินเยนที่ได้จาก JBIC
เป็นจำนวนไม่เกิน 73,000 ล้านบาท จากข้อมูล ณ วันที่ 30 กันยายน 2547 บทม.
ได้ลงนามในสัญญากู้ระยะยาวหลายฉบับกับ JBIC ซึ่งมีมูลค่ารวมกัน 163,790 ล้านเยน (ประมาณ
61,258 ล้านบาท) เพื่อเป็นค่าใช้จ่ายในการก่อสร้างท่าอากาศยานสุวรรณภูมิ และในจำนวนนี้
บทม. ได้ทำการเบิกจ่ายมาแล้วเป็นจำนวน 98,545 ล้านเยน (ประมาณ 37,100 ล้านบาท) ทั้งนี้
แม้ว่า JBIC
จะได้แสดงเจตนาที่จะให้การสนับสนุนเงินทุนเต็มจำนวนสำหรับการก่อสร้างท่าอากาศยานสุวรรณภูมิโดยขึ้นอยู่กับเงื่อนไขบางประการก็ตาม
แต่ JBIC ก็ไม่ได้ผูกพันตนที่จะให้สินเชื่อดังกล่าวแก่บทม. แต่อย่างใด

JBIC มีเงื่อนไขในการให้สินเชื่อว่าบทม.
จะต้องเสนอรายละเอียดการออกแบบและแผนการก่อสร้างให้ JBIC
พิจารณาอนุมัติเป็นรายกรณีสำหรับโครงการก่อสร้างใด ๆ และด้วยข้อจำกัดของเงื่อนไขดังกล่าว
บทม.
ได้เคยดำเนินการก่อสร้างท่าอากาศยานสุวรรณภูมิด้วยเงินสนับสนุนจากกระทรวงการคลังแทนการขอรับสินเชื่อจาก
JBIC
เพราะเหตุว่าระยะเวลาที่ต้องเสียไปจากการดำเนินการตามข้อกำหนดในส่วนที่เกี่ยวกับขั้นตอนการประกวดราคาของ
JBIC จะทำให้กำหนดการก่อสร้างของโครงการต้องล่าช้าออกไป ทั้งนี้ ทอท.
ไม่สามารถรับรองได้ว่า บทม. จะสามารถทำตามเงื่อนไขในการขอสินเชื่อเพิ่มเติมจาก JBIC
ได้อีก ซึ่งเงื่อนไข
ดังกล่าว รวมถึงเงื่อนไขที่ JBIC ต้องพิจารณาอนุมัติรายละเอียดการออกแบบและแผนการก่อสร้าง
และเงื่อนไขการชำระหนี้คืนซึ่งได้กำหนดให้กระทรวงการคลังเป็นผู้ค้ำประกัน นอกจากนี้ หาก บทม.
ไม่ได้รับเงินสนับสนุนจาก JBIC บทม.
อาจไม่สามารถหาแหล่งเงินทุนเพื่อสนับสนุนการก่อสร้างจากแหล่งอื่น ๆ ได้เลย
หรืออาจไม่สามารถหาแหล่งเงินทุนในเงื่อนไขที่เหมาะสมได้ ทั้งนี้
การไม่สามารถหาแหล่งเงินทุนเพื่อสนับสนุนหรือการไม่สามารถหาแหล่งเงินทุนในเงื่อนไขที่เหมาะสมได้
หรือความล่าช้าในการหาเงินสนับสนุนดังกล่าวนี้ย่อมมีผลกระทบต่อความสามารถในการดำเนินการก่อสร้างท่าอากาศยานสุวรรณภูมิให้แล้วเสร็จตามกำหนดอย่างมีนัยสำคัญ
ซึ่งจะมีผลทำให้เกิดความแออัด ณ
ท่าอากาศยานกรุงเทพและส่งผลกระทบในทางลบต่อการให้บริการของท่าอากาศยานกรุงเทพ
และอาจทำให้ ทอท. ต้องจัดหาเงินทุนเพิ่มเติมเพื่อเป็นค่าใช้จ่ายในการดำเนินงาน

3.  ทอท. มีความเสี่ยงด้านอัตราแลกเปลี่ยนในส่วนที่เกี่ยวกับหนี้เงินกู้ที่เป็นสกุลเงินเยน

จากข้อมูล ณ วันที่ 30 กันยายน 2547 บทม.
เข้าทำสัญญาเงินกู้ระยะยาวในสกุลเงินต่างประเทศโดยเป็นหนี้ในสกุลเงินเยนทั้งหมดกับ JBIC
เพื่อใช้ในโครงการการก่อสร้างท่าอากาศยานสุวรรณภูมิบางโครงการเป็นเงินทั้งสิ้นจำนวน
118,938 ล้านเยน (หรือ 44,376 ล้านบาท) โดยในจำนวนนี้ บทม.
ได้ทำการเบิกจ่ายไปแล้วจำนวน 98,545 ล้านเยน (ประมาณ 37,100 ล้านบาท) และคาดว่า
บทม. จะก่อหนี้ในสกุลเงินเยนเพิ่มเติมอีก ซึ่งจะทำให้มีหนี้ในสกุลเงินเยนทั้งสิ้นจำนวนไม่เกิน
73,000 ล้านบาท จากการกู้ยืมเงินจาก JBIC เพื่อใช้ในการก่อสร้างท่าอากาศยานสุวรรณภูมิ

แม้ว่า เมื่อวันที่ 8 ตุลาคม 2547 ทอท.
ได้ทำธุรกรรมอนุพันธ์ทางการเงินเพื่อป้องกันความเสี่ยงจากอัตราแลกเปลี่ยนของเงินกู้และดอกเบี้ยจ่ายสกุลเงินต่างประเทศของ
บทม. ตามที่ได้รับอนุญาตจากธนาคารแห่งประเทศไทยเมื่อวันที่ 25 มิถุนายน 2547 แล้ว แต่ ทอท.
หรือ บทม. ยังอาจได้รับผลกระทบจากความเสี่ยงด้านอัตราแลกเปลี่ยน
เนื่องจากการกู้ยืมเงินเพิ่มเติมจาก JBIC
เพื่อนำมาใช้ในการก่อสร้างท่าอากาศยานสุวรรณภูมิให้แล้วเสร็จ
จนพร้อมที่จะเปิดให้บริการเชิงพาณิชย์ได้

ทั้งนี้ ในรอบบัญชีปี 2547 ซึ่งเป็นช่วงระยะเวลาก่อนที่ ทอท.
จะเข้าทำธุรกรรมอนุพันธ์ทางการเงินเพื่อป้องกันความเสี่ยงทอท.
ประสบกับผลขาดทุนจากความผันผวนของอัตราแลกเปลี่ยนเป็นจำนวนสูงถึง 887.0 ล้านบาท
ซึ่งโดยหลักเป็นผลจากการปรับมูลค่าตามอัตราแลกเปลี่ยน ณ วันสิ้นงวดของ บทม.
ที่แสดงยอดเป็นผลขาดทุน 952.39 ล้านบาท

4.  การก่อสร้างและการจัดหาเงินทุนสำหรับการก่อสร้างท่าอากาศยานสุวรรณภูมิบางส่วนขึ้นอยู่กับผู้ประกอบการรายอื่น
    รวมทั้งบมจ. การบินไทย

ทอท. คาดว่าพื้นที่ให้บริการบางส่วนของท่าอากาศยานสุวรรณภูมิซึ่งรวมถึงโรงไฟฟ้า
อาคารคลังสินค้า อาคารสำหรับ
สินค้าด่วน (Express Freight Terminal) สถานีบริการน้ำมันเชื้อเพลิง ศูนย์การพยาบาล
สถานที่ให้บริการรถเช่า ครัวการบิน อุปกรณ์การบำรุงรักษาอากาศยาน ระบบโทรศัพท์
และบริการระบบเติมเชื้อเพลิงอากาศยาน
จะมีการก่อสร้างและได้รับเงินทุนสนับสนุนจากผู้ประกอบการอื่น จากข้อมูล ณ
วันที่ระบุในหนังสือชี้ชวนฉบับนี้ บทม. ซึ่งเป็นบริษัทย่อยของ ทอท. ได้เข้าทำสัญญาหลายสัญญา
รวมทั้งบันทึกข้อตกลงเบื้องต้นที่ยังไม่มีผลผูกพันกับผู้ประกอบการอิสระหลายรายในส่วนที่เกี่ยวกับการก่อสร้าง
ท่าอากาศยานสุวรรณภูมิ
นอกจากนี้หน่วยงานราชการหลายฝ่ายยังมีส่วนรับผิดชอบในส่วนที่เกี่ยวกับการออกแบบ การก่อสร้าง
การจัดหาเงินทุน เพื่อดำเนินการก่อสร้างสิ่งก่อสร้างและสิ่งอำนวยความสะดวกต่าง ๆ
รวมถึงอาคารเชื่อมโยงไปยังสถานีรถไฟ (Rail Facilities Corridor)
อาคารคลังไปรษณีย์และพัสดุทางอากาศ (Airmail Terminal)
อาคารควบคุมการจราจรทางอากาศ (Air Traffic Control Complex)
ศูนย์อำนวยการด้านอุตุนิยมวิทยา (Meteorological Facilities) และ
เครื่องมืออุปกรณ์เรดาร์ (Radar Facilities) ณ ท่าอากาศยานสุวรรณภูมิ

นอกจากนี้ ทอท. คาดว่า บมจ. การบินไทย
และผู้ประกอบการอิสระซึ่งจะเป็นผู้ดำเนินการก่อสร้างและให้เงินทุนสนับสนุนการก่อสร้างโครงการบางส่วนของท่าอากาศยานสุวรรณภูมิจะดำเนินธุรกิจหลาย
ๆ ประเภทที่ท่าอากาศยานสุวรรณภูมิเหมือนกับที่ได้ดำเนินการอยู่ที่ท่าอากาศยานกรุงเทพในปัจจุบัน
ทั้งนี้ ณ วันที่ 1 ตุลาคม 2545 ทอท. ได้เข้าทำบันทึกข้อตกลงเบื้องต้นที่ยังไม่มีผลผูกพันกับ บมจ.
การบินไทยว่าด้วยการอนุญาตให้ บมจ.
การบินไทยเป็นผู้รับผิดชอบเกี่ยวกับการก่อสร้างและดำเนินการสิ่งอำนวยความสะดวกหลัก 6
ประเภท ณ ท่าอากาศยานสุวรรณภูมิ และทอท. คาดว่า จะได้เข้าทำสัญญาที่มีผลผูกพันกับบมจ.
การบินไทยในเรื่องดังกล่าวในภายหลัง ในการนี้ตามข้อมูลที่เปิดเผยต่อสาธารณชนโดย บมจ.
การบินไทย ซึ่งทาง บมจ. การบินไทยได้ตั้งงบประมาณเพื่อเป็นค่าใช้จ่ายเพื่อการลงทุน (Capital
Expenditure) ณ ท่าอากาศยานสุวรรณภูมิไว้จำนวน 13,735 ล้านบาท
และได้รับอนุมัติจากคณะรัฐมนตรีเป็นที่เรียบร้อยแล้ว
โดยงบประมาณในส่วนนี้จะครอบคลุมถึงค่าก่อสร้างและค่าจัดให้ได้มาซึ่งสิ่งอำนวยความสะดวกทั้ง 6
แห่งดังกล่าว นอกจากนี้ บมจ. การบินไทย ยังได้ทำการตั้งงบประมาณเพิ่มเติมอีก 305
ล้านบาทสำหรับเป็นเงินลงทุนเบื้องต้นในโครงการโรงแรมท่าอากาศยานซึ่งจะได้ทำการก่อสร้างตามข้อตกลงการร่วมทุนกับ
ทอท. และธนาคารกรุงไทย จำกัด (มหาชน) อย่างไรก็ตาม ทอท.
ไม่สามารถรับรองได้ว่างบประมาณที่ตั้งไว้จะเพียงพอกับค่าใช้จ่ายเพื่อการลงทุนที่เกิดขึ้นจริง
และงบประมาณดังกล่าวจะถูกนำไปใช้เพื่อวัตถุประสงค์ที่ระบุไว้

ความล่าช้าอย่างมีนัยสำคัญของ บมจ. การบินไทย
หรือผู้ประกอบการอิสระรายอื่นในการดำเนินการก่อสร้างหรือจัดหาเงินลงทุนเพื่อทำการก่อสร้างสิ่งอำนวยความสะดวกหลัก
ๆ ณ ท่าอากาศยานสุวรรณภูมิอาจส่งผลให้กำหนดการแล้วเสร็จของ
ท่าอากาศยานสุวรรณภูมิต้องล่าช้าออกไป ซึ่งอาจส่งผลให้เกิดปัญหาความแออัด ณ
ท่าอากาศยานกรุงเทพเพิ่มมากขึ้น และทำให้ทอท.
ต้องจัดหาเงินลงทุนและค่าใช้จ่ายในการดำเนินงานเพิ่มเติมจนกว่าท่าอากาศยานสุวรรณภูมิจะเริ่มเปิดดำเนินการเชิงพาณิชย์ได้
นอกจากนี้ ผลประโยชน์และแผนประกอบการธุรกิจของบมจ. การบินไทย
และผู้ประกอบการอิสระในส่วนที่เกี่ยวข้องกับการก่อสร้างและดำเนินการสิ่งอำนวยความสะดวกดังกล่าวอาจขัดแย้งกับผลประโยชน์ของทอท.

5.  การเดินทางสู่ท่าอากาศยานสุวรรณภูมิขึ้นอยู่กับเส้นทางคมนาคมสาธารณะซึ่งยังก่อสร้างไม่เสร็จสมบูรณ์

การเดินทางสู่ท่าอากาศยานสุวรรณภูมิซึ่งตั้งอยู่ห่างจากใจกลางกรุงเทพฯ เป็นระยะทาง 25
กิโลเมตรนั้นขึ้นอยู่กับ
ประสิทธิภาพและความเพียงพอของเส้นทางคมนาคมสาธารณะซึ่งรัฐบาลกำลังดำเนินการก่อสร้าง
แม้ว่าการขยายทางหลวงและเส้นทางต่าง ๆ
เพื่อรองรับการเดินทางสู่ท่าอากาศยานสุวรรณภูมิจะได้เริ่มดำเนินการก่อสร้างแล้ว ทอท.
ก็ไม่สามารถรับประกันได้ว่าการก่อสร้างจะเสร็จสมบูรณ์ทันเวลา ทั้งนี้ ทอท. คาดว่า
การรถไฟแห่งประเทศไทย (“รฟท.”)
จะให้สัมปทานสำหรับการก่อสร้างทางรถไฟจากชุมชนมักกะสันไปจนถึงสถานีรถไฟใต้ดินซึ่ง ทอท.
กำลังดำเนินการก่อสร้างอยู่ที่ท่าอากาศยานสุวรรณภูมิ จากข้อมูล ณ วันที่จัดทำเอกสารฉบับนี้
ทั้งรัฐบาลและ รฟท.
ยังมิได้ผูกพันที่จะให้มีการสร้างทางรถไฟดังกล่าวและยังไม่มีความแน่นอนว่าจะมีการก่อสร้างทางรถไฟเชื่อมต่อประเภทใด
หรือรายละเอียดของเส้นทางรถไฟจะเป็นเช่นใด
ถ้าการก่อสร้างถนนหรือทางรถไฟเชื่อมต่อกับท่าอากาศยานสุวรรณภูมิยังไม่แล้วเสร็จในเวลาที่ท่าอากาศยานสุวรรณภูมิเปิดดำเนินการ
หรือมิได้มีการออกแบบและดำเนินการก่อสร้างถนนหรือทางรถไฟดังกล่าวอย่างมีประสิทธิภาพแล้ว
ก็จะก่อให้เกิดผลกระทบในทางลบทั้งต่อผู้โดยสารและพนักงานที่ต้องเดินทางมาหรือออกจากท่าอากาศยานสุวรรณภูมิ
และอาจมีผลกระทบในทางลบอย่างมีนัยสำคัญต่อคุณภาพของการบริการ ณ
ท่าอากาศยานสุวรรณภูมิอีกด้วย

6.  ทอท.
    อาจต้องชำระค่าธรรมเนียมจำนวนมากในการโอนการดำเนินงานท่าอากาศยานสุวรรณภูมิจาก
    บทม. มายัง ทอท.

เมื่อวันที่ 7 ธันวาคม 2547 ที่ประชุมวิสามัญผู้ถือหุ้นของ ทอท.
ได้มีมติอนุมัติการรับโอนกิจการทั้งหมดของ บทม. โดยให้ดำเนินการให้แล้วเสร็จภายในวันที่ 31
ธันวาคม 2547 หรือในเวลาใด ๆ ตามที่ คณะกรรมการ ทอท. หรือประธานกรรมการ ทอท.
หรือกรรมการผู้จัดการใหญ่ ทอท. หรือ บุคคลอื่นที่คณะกรรมการ ทอท. หรือประธานกรรมการ
ทอท. หรือกรรมการผู้จัดการใหญ่ ทอท. มอบหมาย จะเห็นสมควร ซึ่งในวันเดียวกันนั้น ทอท. และ
บทม. ได้เข้าทำสัญญาโอนกิจการ โดยในสัญญาดังกล่าวมีข้อกำหนดให้ ทอท.
รับโอนพนักงานทั้งหมดของ บทม. มาเป็นพนักงานของ ทอท. และให้มีผลตั้งแต่วันที่ 8 ธันวาคม
2547 เป็นต้นไป ในขณะที่วันที่จะทำการโอนกิจการ สิทธิ หนี้ ความรับผิด
ภาระผูกพันและสินทรัพย์ทั้งหมดของ บทม. ให้แก่ ทอท. แล้วเสร็จสมบูรณ์นั้น
คู่สัญญาจะได้มีการตกลงร่วมกันเพื่อกำหนดวันดังกล่าวต่อไป
และภายหลังจากการโอนกิจการดังกล่าวแล้วเสร็จ ทอท. คาดว่า จะทำการชำระบัญชี บทม. และ
ทอท. จะทำหน้าที่รับผิดชอบในการบริหารจัดการท่าอากาศยานสุวรรณภูมิ
ซึ่งเป็นการดำเนินการตามมติคณะรัฐมนตรีเมื่อวันที่ 10 กันยายน 2545

ทั้งนี้ ตามปกติค่าธรรมเนียมสำหรับการโอนกิจการดังกล่าวจะคำนวณในอัตราร้อยละ 2
ของมูลค่าประเมินของทรัพย์สินที่จะโอนมายัง ทอท.
โดยกรมที่ดินในสังกัดกระทรวงมหาดไทยจะเป็นผู้ดำเนินการประเมินมูลค่าทรัพย์สินที่จะโอน ณ
เวลาที่จะมีการโอนทรัพย์สินในอนาคต นอกจากนี้ ทอท.
อาจต้องชำระค่าจดทะเบียนสัญญาเช่าที่ดินที่เป็นที่ตั้งของท่าอากาศยานสุวรรณภูมิในนามของ ทอท.
ในอัตราร้อยละ 1 ของมูลค่าสัญญาเช่า

ทอท.
ได้เสนอเรื่องให้กระทรวงมหาดไทยและคณะรัฐมนตรีพิจารณาอนุมัติการลดค่าธรรมเนียมการโอนทรัพย์สินให้เหลือเพียง
100,000 บาท หรือร้อยละ 0.001 ของมูลค่าประเมินของทรัพย์สินที่จะโอนมายังทอท.
(แล้วแต่จำนวนใดจะต่ำกว่า) และขอ
งดเว้นค่าธรรมเนียมการจดทะเบียนสัญญาเช่า ซึ่ง ณ วันที่ 13 ตุลาคม 2546
กระทรวงมหาดไทยแจ้งว่าในชั้นนี้ยังไม่มีเหตุผลที่เพียงพอในการดำเนินการตามคำขอของ ทอท.
อย่างไรก็ดี เมื่อวันที่ 27 มกราคม 2547
คณะรัฐมนตรีมีมติเห็นชอบให้กระทรวงมหาดไทยออกกฎกระทรวงเพื่อลดค่าธรรมเนียมการจดทะเบียนสิทธิและนิติกรรมตามประมวลกฎหมายที่ดินสำหรับการโอนสินทรัพย์ประเภทอสังหาริมทรัพย์อันเกิดจากการโอนกิจการทั้งหมดของ
บทม. มายัง ทอท. และการจดทะเบียนการเช่าอสังหาริมทรัพย์ระหว่าง ทอท. หรือบทม.
กับส่วนราชการอื่น ๆ ที่อาจมีขึ้น อย่างไรก็ดี
มติดังกล่าวมิได้ระบุว่าค่าธรรมเนียมดังกล่าวจะลดลงเท่าใด นอกจากนี้ แม้ ทอท. คาดว่า
จะทำการขอรับความสนับสนุนจากคณะรัฐมนตรี
โดยขอให้คณะรัฐมนตรีให้ความเห็นชอบในหลักการให้ส่วนราชการและหน่วยงานของรัฐที่เกี่ยวข้องให้การสนับสนุน
และอำนวยความสะดวกในการดำเนินการโอนและรับโอนกิจการท่าอากาศยานสุวรรณภูมิระหว่าง
ทอท. และ บทม. ในทุก ๆ เรื่อง รวมถึงการลดค่าธรรมเนียมและค่าใช้จ่ายต่าง ๆ
จากการดำเนินการโอนกิจการครั้งนี้ด้วย แต่ ทอท. ก็ไม่อาจรับรองได้ว่า
การขอรับความสนับสนุนดังกล่าวจะได้รับความเห็นชอบจากคณะรัฐมนตรี หรือไม่
หรือหากได้รับอาจได้เพียงบางส่วน ดังนั้น ด้วยเหตุผลดังกล่าว เมื่อ ทอท.
ต้องดำเนินการรับโอนทรัพย์สินจากบทม. ตามสัญญาโอนกิจการแล้ว ทอท.
อาจต้องชำระค่าธรรมเนียมเกี่ยวกับการโอนทรัพย์สินและจดทะเบียนสัญญาเช่าเป็นจำนวนมาก
อันอาจส่งผลกระทบในทางลบอย่างมีนัยสำคัญต่อการประกอบธุรกิจ สถานะทางการเงิน
และผลประกอบการของ ทอท. ได้

7.  ข้อจำกัดในการได้รับการค้ำประกันเงินกู้จากรัฐบาลในอนาคต
    อาจส่งผลกระทบต่อความสามารถในการจัดหาเงินทุนจาก JBIC

JBIC ได้กำหนดเงื่อนไขว่าการให้เงินกู้แก่ ทอท. และ บทม.
จะต้องได้รับการค้ำประกันจากกระทรวงการคลัง ทั้งนี้ ในปัจจุบัน ทอท. และ บทม.
(ในฐานะที่เป็นรัฐวิสาหกิจ) ยังไม่จำต้องชำระค่าธรรมเนียมใด ๆ
สำหรับการค้ำประกันโดยกระทรวงการคลัง แต่อย่างไรก็ดี
ตามร่างกฎหมายว่าด้วยการบริหารหนี้สาธารณะ
ซึ่งได้ผ่านการพิจารณาของรัฐสภาเสร็จเรียบร้อยแล้ว
และกำลังอยู่ในขั้นตอนการจัดเตรียมเพื่อให้มีผลใช้บังคับต่อไปนั้น ได้กำหนดว่า
กระทรวงการคลังมีอำนาจเรียกเก็บค่าธรรมเนียมการค้ำประกันหรือค่าธรรมเนียมอื่นใดจากรัฐวิสาหกิจ
ซึ่งรวมถึง ทอท. และ บทม. ด้วย สำหรับการให้การค้ำประกันใด ๆ นอกจากนี้
เมื่อใดที่รัฐบาลถือหุ้นใน ทอท. หรือ บทม. ไม่ว่าทางตรงหรือทางอ้อมต่ำกว่าร้อยละ 70
ของจำนวนหุ้นที่ออกและจำหน่ายแล้วทั้งหมด
กระทรวงการคลังจะไม่สามารถเข้าค้ำประกันหนี้ที่เกิดขึ้นใหม่ของ ทอท. หรือบทม. ได้ตามกฎหมาย
อย่างไรก็ตาม ข้อจำกัดดังกล่าวจะไม่ส่งผลกระทบต่อการค้ำประกันที่มีอยู่แล้วในปัจจุบัน แม้ว่า
รัฐบาลจะถือหุ้นใน ทอท. แต่รัฐบาลอาจปฏิเสธที่จะเข้าค้ำประกันหนี้ในอนาคตของ ทอท. หรือ
บทม. ได้
ซึ่งหากกระทรวงการคลังปฏิเสธที่จะเข้าค้ำประกันเงินกู้เพิ่มเติมสำหรับการก่อสร้างท่าอากาศยานสุวรรณภูมิหรือไม่สามารถเข้าค้ำประกันเงินกู้เพิ่มเติมสำหรับการก่อสร้างท่าอากาศยานสุวรรณภูมิได้โดยผลของกฎหมาย
หรือหากกระทรวงการคลังเรียกเก็บค่าธรรมเนียมในการเข้าค้ำประกันดังกล่าวเป็นจำนวนมากแล้ว
ทอท. หรือ บทม. อาจไม่สามารถขอกู้เงินภายใต้เงื่อนไขที่เหมาะสมได้
หรืออาจจะไม่สามารถขอกู้ยืมเงินจาก JBIC ได้ ทั้งนี้
ความล่าช้าหรือการหาแหล่งสนับสนุนทางการเงินไม่ได้
อาจส่งผลกระทบอย่างมีนัยสำคัญต่อกำหนดการก่อสร้างท่าอากาศยานสุวรรณภูมิ